Kenapa Kita Berselawat Setiap Hari? 7 Kepentingannya Ramai Terlepas Pandang

Mungkin ada yang tak perasan, kita sebenarnya berselawat dalam setiap kali solat (ketika bacaan tahiyat) serta setiap kali memulakan dan mengakhiri doa. Selain itu, kita digalakkan untuk berselawat pada bila-bila waktu di luar solat dan apabila nama Baginda disebutkan.
Tapi, sebagai seorang Muslim, tahukah kita kenapa berselawat itu amat ditekankan dalam kehidupan seharian?

7 Kelebihan Berselawat Yang Ramai Terlepas Pandang
1. Ia Adalah Perintah Allah
Anjuran untuk berselawat adalah sesuatu yang dirakamkan di dalam Al-Quran. Dalam surah Al-Ahzab ayat 56, Allah berfirman yang bermaksud: “Sesungguhnya Allah S.W.T. dan para Malaikat-Nya berselawat kepada Nabi. Maka, wahai mereka yang beriman berselawatlah kamu kepadanya dan ucaplah salam penghormatan kepadanya dengan sebaik selawat dan salam.”
Sedangkan Allah serta para malaikatNya juga sentiasa melahirkan rasa hormat dan kasih sayang kepada baginda, apatah lagi kita sebagai hamba yang serba kekurangan ini.

Oleh sebab itu, berselawat ke atas Rasulullah adalah salah satu cara kita menurut perintah Allah di samping mengingati segala jasa baginda dalam memperjuangkan Islam serta peribadinya yang unggul.

Foto Kredit: scified.com
2. Allah Membalas Selawat HambaNya
Walaupun berselawat nampak mudah, namun fadhilatnya besar sekali bagi mukmin yang melaziminya. Allah mengasihi hambaNya yang sentiasa meletakkan Rasulullah di dalam hati.
Dari Abu Hurairah r.a. bahawa Rasulullah s.a.w. telah bersabda : “Sesiapa berselawat kepadaku sekali selawat, maka Allah akan berselawat ke atasnya sepuluh kali.” [HR Muslim]
Jika kita berzikir dan berselawat dengan memohon supaya Allah melimpahkan kemuliaan, kehormatan, dan kepujian kepada Nabi Muhammad, Allah pula membalas selawat kita dengan cara menurunkan rahmat, berkat serta kemuliaan kepada kita.

3. Membuang Kerisauan
Selawat adalah jaminan terpelihara dan terselamatnya kita daripada segala apa yang mendukacitakan dan membimbangkan dari perkara dunia dan akhirat. Seperti yang disebutkan dalam sebuah Hadis Tirmizi, Imam Ahmad, dan Hakim:
Dari Ubai bin Ka’ab, r.a. katanya:
“Ya Rasulullah! Aku banyak menggunakan masa berdoa, memohon rahmat untuk diriku, sekarang aku hendak untukkan masa berselawat bagi tuan maka sebanyak mana yang elok aku untukkan?” Baginda s.a.w., menjawab: “Sekadar mana yang engkau suka”; Aku berkata: “Aku hendak untukkan sesuku dari masaku”; Baginda s.a.w., bersabda: “Sekadar mana yang engkau suka, dan jika engkau lebihkan lagi, maka itu lebih baik untukmu”;
Aku berkata: “Kalau begitu aku untukkan setengah dari masaku” Baginda s.a.w bersabda: “Suka hatimulah dan jika engkau lebihkan lagi, maka itu lebih baik untukmu”; Aku berkata: “Kalau demikian, aku untukkan dua pertiga dari masaku” Baginda s.a.w., bersabda: “Suka hatimulah, dan jika engkau lebihkan lagi, maka itu lebih baik – untukmu”;
Aku berkata: “(Kalau begitu) aku jadikan masa berdoaku semuanya untuk berselawat kepada tuan”; Baginda s.a.w., bersabda: “Jika demikian, terpeliharalah dan terselamatlah engkau dari apa yang mendukacitakan dan membimbangkanmu, sama ada perkara dunia mahu pun perkara akhirat dan diampunkan dosamu …”
Foto Kredit : justbetweenus.org
4. Diampunkan Dosa
Allah amat menyenangi hambaNya yang sentiasa mengingati Nabi Muhammad serta menghidupkan sunnahnya dalam kehidupan seharian. Allah turut menjanjikan pengampunan dosa bagi hambaNya yang rajin berselawat kepada Rasulullah.
Dari Anas bin Malik r.a. berkata Rasulullah s.a.w. telah bersabda : “Barangsiapa yang berselawat kepadaku satu kali, maka Allah berselawat kepadanya sepuluh kali dan akan dihapuskan daripadanya dosa dan diangkat baginya sepuluh darjat.” [HR An-Nasaie]
Sebagai seorang hamba, kita tidak pernah terlepas dari melakukan kekhilafan. Oleh itu, berselawat boleh membantu kita menghapuskan dosa-dosa.
Foto Kredit: thechosenummah.com
5. Rasulullah Membalas Ucapan Salam
Walaupun kita tidak pernah bertemu dengan Rasulullah, seorang mukmin sejati perlu menghidupkan rasa kerinduan terhadap Nabi sama seperti Nabi yang sentiasa kasih akan kita iaitu umat selepas zamannya.
Selawat merupakan cara istimewa buat umat Nabi Muhammad menyampaikan kata salam dan doa kepada Baginda. Setiap selawat yang dialunkan akan dikirimkan ke Rasulullah melalui malaikat. Rasulullah pula membalas ucapan salam tersebut.
Dari Abu Hurairah r.a. bahawa Rasulullah s.a.w. telah bersabda; “Tiada seseorang pun yang memberikan salam kepadaku (setelah kewafatanku), melainkan Allah mengembalikan rohku sehinggalah aku dapat menjawab salam orang itu.” [HR Abu Daud dan Ahmad, Riyadus Solihin]
Foto Kredit: almanalmagazine.com
6. Meraih Syafaat Daripada Rasulullah Di Akhirat
Selain mengamalkan sunnah dalam rutin harian serta menteladani pekertinya yang mulia, berselawat kepada baginda juga dituntut terutamanya pada hari Jumaat. Ini kerana Rasulullah lebih dekat dengan hambaNya yang sentiasa berselawat untuknya.
Daripada Abu Aus bin Aus RA bahawa Rasulullah SAW bersabda : Sesungguhnya di antara hari yang paling mulia bagi kamu semua ialah hari Jumaat, oleh yang demikian hendaklah kamu semua memperbanyakkan membaca selawat kepadaku pada hari itu, kerana sesungguhnya ucapan selawat kamu semua akan ditunjukkan kepadaku (pada hari kiamat nanti). [HR Abu Daud]
Foto Kredit: civillislamica.it
7. Doa Mudah Terkabul
Allah juga menyalurkan banyak cara supaya doa lebih mudah diterima, dan salah satunya adalah dengan memperbanyakkan berselawat ke atas Nabi Muhammad.
Ali bin Abi Talib r.a berkata : “Doa seseorang itu terdinding (terhalang) sehinggalah dia berselawat ke atas Rasulullah dan ahli keluarganya.” [HR Imam Ath-Thabrani]

Jom Hidupkan Sunnah!
Lafaz bacaan selawat yang paling ringkas yang sesuai dengan dalil-dalil yang sahih adalah:
اللَّهُمَّ صَلِّ عَلَى مُحَمَّدٍ وَعَلَى آلِ مُحَمَّدٍ
Maksudnya: Ya Tuhan kami, selawatkanlah ke atas Nabi Muhammad dan ke atas keluarganya.
Semoga usaha kita mengingati Rasulullah dengan sentiasa mengalunkan selawat dapat mendekatkan diri kita bersama dengan Nabi Muhammad kelak serta turut mendapat rahmat daripada Allah.


Pelukan Adalah ‘Ubat’ Paling Mujarab Bagi Anak Kecil Yang Tantrum

“Eee geramnya aku budak ni asyik nak buat perangai. Kita cakap elok-elok dia bukannya nak dengar. Sekali aku ‘naik hantu’ nanti baru tau…”
Sekali anak kecil buat perangai, hanya ibu ayah yang faham betapa stresnya sesuatu situasi tersebut. Rasa marah, geram, malu, kecewa, dan macam-macam lagi boleh buat kita pening kepala – terutamanya bila berada di khalayak ramai. Ditambah pula kalau masa tu kita memang tengah sibuk dengan urusan yang penting, semua perkara boleh tergendala. Apa yang dirancang semua ‘ke laut’. Mahu tak mahu, terpaksalah juga melayankan perasaan si anak kecil yang tengah meronta-ronta.

Secara logiknya, bila anak kecil buat perangai – respon yang kita anggap berkesan untuk menghentikannya adalah dengan meninggikan suara, menghukum, atau ‘buat tak tahu’. Mana taknya, bila kita tengah ‘panas hati’ tengok perangai dia, tak pernah terfikir pula nak peluk anak tu kan?
Walaupun bertegas itu perlu, tapi sebenarnya ada pakar psikologi yang mengesyorkan bahawa saat ini adalah antara waktu yang terbaik untuk kita menawarkan pelukan buat si kecil.

5 Sebab Mama Papa Kena Peluk Anak Kecil Yang Tengah Buat ‘Perangai’
1. Pelukan Meredakan Stres
Dalam keadaan yang tegang, anda dan anak anda kedua-duanya mungkin berada dalam keadaan yang stres yang membuak-buak.

Bayangkan, dengan satu pelukan saja stres tersebut dapat diredakan. Dalam dakapan, anda berdua juga menemui ruang untuk bertenang.
Foto Kredit: romper.com
2. Pelukan Membantu Mereka Mendengar
Memeluk anak yang tengah buat perangai bukanlah bermaksud kita memanjakan sikap mereka. Sebaliknya, anda sedang membantu mereka bertenang agar mereka dapat mendengar kata-kata anda dengan lebih baik.
Maka, tidak hairanlah mereka sukar mengikut arahan dan mendengar bebelan kita apabila dimarah. Ini kerana, fikiran mereka bercelaru dan tidak dapat mengekspresikan perasaan mereka secara positif apabila sedang stres.
www.parentmap.com
3. Ia Memberi Mesej Positif
Hanya dengan sebuah pelukan, anak kecil anda akan mendapat mesej positif tanpa perlu banyak bicara.
Antara mesej yang akan mereka rasakan adalah:
“Mama dan Papa sayangkan kamu.”
“Kamu penting buat Papa dan Mama”
“Mama dan Papa tahu kamu sedang belajar dan kami ingin membantu kamu.”
“Kamu bukan keseorangan.”
“Kami tahu kamu pun berasa susah menghadapi saat ini.”
“Kamu dah buat kesilapan tanpa sengaja dan itu tak mengapa.”
Penting untuk mereka rasai bahawa mereka bukannya ‘nakal’ atau ‘degil’ apabila melakukan kesilapan. Apabila kita menukarkan situasi negatif ini kepada positif, anak kecil anda sebenarnya diberi ruang untuk belajar banyak perkara.
Tanpa menudung jari dan menyalahkan, persekitaran positif seperti ini turut memainkan peranan dalam membantu mereka lebih termotivasi untuk memperbetulkan kesilapan yang telah dilakukan.

4. Anak Akan Mencontohi Anda
Cara kita mengendalikan sesuatu situasi sebenarnya akan menjadi cerminan dan ikutan anak-anak. Dengan pelukan, anak kecil akan rasa didengari. Hasilnya, mereka juga akan belajar menghormati perasaan kita. Mereka mahu membanggakan kita dan mahu menjadi anak yang baik.
Kalau asyik marah-marah dan menengking, mereka juga akan cenderung ‘melawan’ kita. Bila kita asyik cari salah mereka, tak mustahil mereka juga akan buat benda yang sama.

5. Pelukan Membantu Otak Mereka Berkembang
Akhir sekali, tak boleh menyamakan anak kecil dengan orang dewasa kerana seorang dewasa sudah mampu membezakan baik dan buruk sesuatu perkara. Bagi anak kecil, bahagian prefrontal lobe mereka sedang berkembang. Bahagian otak inilah yang berfungsi untuk merancang dan membuat keputusan. Kajian juga menunjukkan bahawa otak seorang bayi lebih cepat berkembang apabila mereka sering dipeluk setiap hari.
Sekiranya anak kecil dimarah atau ditengking, mereka akan berada dalam keadaan yang tertekan atau emosional. Hal ini akan menyukarkan otak mereka berfungsi secara rasional. Tanpa memberi anak peluang untuk bertenang, kita mungkin menjadi punca anak menjadi lebih ‘liat’ dan terus mengamuk tanpa sebab.

Pelukan Tak Semestinya Memanjakan
Wah, ada banyak sebab untuk anda memeluk anak kecil anda sekarang – walaupun mereka sedang tantrum atau buat perangai.
Mungkin saja ia menjadi formula magik untuk anak anda bertenang tanpa perlu anda mengeluarkan sebarang kata-kata!


Letih Memang Letih, Tapi Ini 6 Sebab Penyusuan Malam Penting Untuk Bayi. Bertabah Ya!

“Tak laratnya aku asyik nak kena jadi ‘burung hantu’ je malam-malam. Selang 2 jam terjaga nak menyusu… Memang normal ke macam ni?”
Tak dinafikan, minggu-minggu pertama kelahiran bayi adalah begitu memenatkan. Salah satu dugaan terhebat adalah menangani kekurangan tidur malam. Walaupun sebelum ini pernah tidur lewat disebabkan kerja dan sebagainya, ia tak pernah berterusan seperti ini!

Walau betapa penat yang anda rasakan, ketahuilah bahawa menyusukan bayi pada waktu malam adalah begitu bermanfaat buat perkembangannya.
6 Kepentingan Penyusuan Waktu Malam Untuk Bayi
Berikut adalah antara kepentingan penyusuan pada waktu malam bagi bayi anda.

1. Perut Bayi Tidak Dapat Menampung Kuantiti Susu Yang Banyak

Disebabkan perut bayi yang begitu kecil, iaitu dengan kapasiti sekitar 20ml, mereka tidak mampu meminum susu yang banyak dalam satu-satu masa. Tambahan pula, susu ibu begitu cepat dihadamkan, sekitar 1 jam selepas penyusuan.
Maka, bayi perlu menyusu dengan kerap untuk memenuhi nutrisi keperluannya.
Foto Kredit: flipboard.com
2. Ia Membantu Tubuh Memproduksikan Susu Dengan Konsisten
Penyusuan secara kerap pada hari-hari terawal ini membantu ibu merangsang penghasilan susu bersesuaian dengan keperluan bayi.
Jika payudara terlalu penuh dan bayi tidak disusukan sepanjang malam, ibu berisiko mengalami bengkak susu.
Foto Kredit: realpregnancysigns.com
3. Ia Merangkumi 20% Daripada Jumlah Susu Yang Diminum Dalam 24 Jam
Penyusuan waktu malam menyumbang kepada hampir 20% daripada jumlah susu yang diminum oleh bayi dalam sehari. Banyak juga, bukan?
Disebabkan itulah penyusuan pada waktu malam amat penting dalam membekalkan nutrisi sekaligus memastikan tumbesaran bayi berada pada tahap optimum.
Foto Kredit: qsota.com
4. Ia Membantu Mengajar Bayi Mengenal Siang Dan Malam
Menurut kajian, selepas usia 2 bulan bayi akan mula menerima pengaruh hormon daripada ibu. Susu ibu secara semulajadinya mengandungi tryptophan, sejenis asid amino yang menghasilkan melatonin. Melatonin ini membantu bayi terlelap di samping mengatur waktu tidur mereka setiap hari.
Kandungan tryptophan dalam susu ibu dipengaruhi oleh kitaran tidur ibu. Dengan penyusuan waktu malam, secara tidak langsung, bayi dapat belajar mengawal selia waktu tidurnya serta mengenal siang dan malam.
Foto Kredit: ebay.com
5. Ia Membantu Mencegah Kehamilan Dengan Lebih Berkesan
Seperti yang kita tahu, penyusuan badan adalah salah satu cara semulajadi tubuh badan kita bertindakbalas untuk mencegah kehamilan.
Dalam kebanyakan penelitian, wanita yang kurang menyusukan bayi pada waktu malam lebih mudah ‘ter’mengandung berbanding mereka yang kerap melakukannya.
Sungguhpun begitu, jika anda terkategori dalam golongan berisiko dan perlu menjarakkan kehamilan, pastikan anda menggunakan alat pencegah kehamilan yang boleh didapati di klinik ya!
Foto Kredit: lifesitenews.com
6. Ia Mengurangkan Risiko SIDS
Akhir sekali, dan mungkin poin yang paling penting, penyusuan waktu malam mampu mengurangkan risiko bayi mati mengejut yang dikenal sebagai Sudden Infant Death Syndrome (SIDS).
Penyusuan waktu malam dipercayai dapat merangsang mekanisme biologikal bayi, di mana bayi yang menyusu badan lebih kerap terjaga untuk menyusu. Data National Health and Medical Research Council Australia menunjukkan bahawa tidak menyusu pada waktu malam mampu meningkatkan risiko SIDS pada bayi sebanyak 56%.
Foto Kredit: safebabyreviews.com
Bilakah Ibu Dapat Tidur Dengan Normal Selepas Ini?
Kebanyakan bayi akan belajar untuk tidur sendiri seiring dengan perkembangan usianya, terutamanya jika anda melatihnya berbuat demikian.
Dalam sebuah penyelidikan oleh University of Canterbury New Zealand,

Selepas usia 3 bulan, lebih 50% bayi boleh tidur 5 jam tanpa terjaga pada waktu malam.
Selepas usia 5 bulan, lebih 60% bayi boleh tidur 8 jam tanpa terjaga pada waktu malam.
Selepas usia 12 bulan, lebih 70% bayi boleh tidur 8 jam tanpa terjaga pada waktu malam.

Mungkin ada yang masih tertanya-tanya, “Mengapa bayi saya kerap terjaga dan tak tidur seperti bayi lain?” Jawapannya adalah kerana setiap bayi adalah unik. Memang ramai wanita mengaku mereka tak pernah lagi dapat tidur 8 jam sehari selepas kehadiran cahaya mata. Ada banyak perkara yang boleh mempengaruhi waktu tidur bayi seperti faktor kesihatan, suasana tempat tidur, rutin harian, atau persekitaran.
Selagi bayi anda mempunyai berat badan yang sihat, anda tak perlu risau. Berilah bayi penyusuan pada waktu malam sesuai dengan kehendak mereka. Walaupun meletihkan, ada banyak manfaatnya buat bayi. Bahkan, suatu hari nanti anda pasti akan merindui saat-saat indah ini!


Jangan Rasa Rugi & Membazir. Sains Buktikan 5 Sebab Anak Anda Perlukan ‘Family Holiday’

“Lecehlah nak bawa anak bercuti. Lebih baik tunggu mereka besar. Senang sikit nak handle. Lagipun kecik-kecik ni bukannya diorang ingat pun…”
Semua orang suka pergi bercuti. Tapi tak semua orang suka bawa anak-anak pergi bercuti. Ada yang merasakan anak kecil hanya menyukarkan keadaan, leceh, dan memberi alasan yang ‘mereka takkan ingat pun’. Tapi tahukah anda sebenarnya ‘family holiday’ adalah lebih penting berbanding apa yang anda fikirkan.

Dr Margot Sunderland, seorang psikoterapi kanak-kanak berpendapat bahawa ada banyak sebab mengapa seorang anak kecil tetap perlukan ‘family holiday’ walaupun mereka tak mengalami stres dalam kerja harian seperti anda.
Sebelum itu, cuba renungkan statistik di bawah:

2/3 daripada perbualan anak dengan ibu bapa adalah tentang rutin harian. (Sumber: Elizabeth Buie, TES)
1/6 daripada golongan bapa tak tahu bagaimana nak melayan dan bermain dengan anak mereka. Manakala 1/3 lagi berkata mereka tak ada masa untuk bermain dengan anak-anak. (Sumber: Parent-Play survey, Playmobil UK)
Hanya 1/4 daripada kanak-kanak didapati berkongsi rahsia dan selalu mendapatkan pandangan ibu bapa mereka. (Sumber: Child of Our Time)

5 Sebab Saintifik Kenapa ‘Family Holiday’ Penting Untuk Anak Anda
Berdasarkan statistik di atas, mari kita lihat beberapa fakta dan kupasan penting bagaimana percutian keluarga mampu menjadikan anak anda seorang individu yang lebih sihat dan pintar.

1. Ia Memacu Perkembangan Otak
Apa yang mungkin kurang diketahui ramai adalah percutian keluarga mampu memacu perkembangan otak anak kecil. Menurut kajian, sebuah percutian akan memberi penekanan kepada 2 sistem penting dalam otak iaitu BERMAIN dan MENCARI. Kedua-dua sistem ini jarang dimaksimakan keupayaannya ketika berada di rumah.
Sistem BERMAIN ini akan dipacukan setiap kali anda membina istana pasir dengan anak-anak, bermain air di pantai, menggeletek, atau berkejaran dengan mereka. Sistem MENCARI pula adalah di mana anda mengajak mereka meneroka alam sekitar, mencari kerang di tepi pantai, menangkap serangga di padang, memperkenalkan budaya, tempat, makanan, dan bahasa baru.
Semua aktiviti ini amat penting dan ia secara tidak langsung akan membentuk personaliti anak-anak menjadi seorang yang lebih kreatif, berfikiran terbuka, dan bijak berkomunikasi.

2. Membentuk Personaliti Buat Jangka Masa Panjang
Kedua-dua sistem otak yang dibincangkan di atas mampu memberikan kesan jangka masa panjang kepada anak. Apabila keupayaannya sentiasa dimaksimakan, ia akan mematangkan perkembangan frontal lobe pada otak.
Inilah bahagian otak yang terlibat dalam fungsi kognitif, kemahiran sosial, konsentrasi, dan keazaman yang kuat dalam diri anak-anak. Mereka juga akan memiliki kemahiran merealisasikan idea, meneroka, mempunyai sifat belas kasihan, serta mempunyai visi untuk memajukan diri – ia adalah contoh ciri usahawan yang terbaik!
Foto Kredit: lifehacker.com
3. Menstabilkan Emosi Anak-anak
Selain memberi kesan positif kepada kecerdasan otak, sebuah percutian keluarga turut memberi kesan kepada emosi mereka. Mungkin ada yang berpendapat bahawa anak-anak tak ada masalah pun – tak stres macam orang dewasa. Jadi, kenapa sibuk-sibuk nak pergi bercuti?
Seorang neurosaitis, Professor Jaak Panksepp, menjelaskan bahawa aktiviti semasa percutian adalah berbeza jika dibandingkan dengan aktiviti di rumah. Semasa bercuti, semua orang lebih bersemangat dan anak-anak biasanya mendapat lebih perhatian daripada kedua ibu bapa. Ini akan mengaktifkan hormon seperti opioid, oksitoksin, dan dopamin.
Hormon inilah yang melahirkan rasa sayang, gembira, dan mengeratkan hubungan antara ahli keluarga. Menariknya, hormon-hormon neurokimia ini bukan saja mempengaruhi emosi anak-anak, tetapi juga ibu bapa.

4. Meningkatkan Daya Konsentrasi
Apabila berada di luar walaupun 20 minit, konsentrasi anak kecil dapat ditingkatkan. Itulah sebabnya anda digalakkan memilih destinasi percutian yang dekat dengan alam sekitar seperti pantai, kehijauan alam, dan sebagainya. Malah, kajian juga mendapati percutian begini mampu mengatasi masalah hiperaktif atau ADHD pada anak.
Selain itu, bagi ibu bapa, persekitaran sebegini dapat menurunkan tekanan darah tinggi, mengurangkan paras hormon stres, mahupun kolesterol.
Foto Kredit: travelbugbaby.com
5. Membina IQ Yang Tinggi
Berbanding dengan rutin harian di rumah, persekitaran baru semasa pergi bercuti tentunya akan memberi pengalaman dan persekitaran yang lebih pelbagai kepada anak-anak. Kesemua ini memperbaiki fungsi otak yang lain seperti pengawalan stres, konsentrasi, perhatian, perancangan, mengasah minat dan kebolehan untuk belajar. Justeru, semua ini menyumbang kepada kesihatan fizikal dan mental anak-anak.
Dalam sebuah penelitian, persekitaran yang pelbagai ini juga dikaitkan dengan IQ yang lebih tinggi pada anak kanak-kanak. Jadi, luangkan lebih masa bersama anak di tempat baru untuk mengajarnya menyerap 1001 kemahiran melalui aktiviti ‘hands on’ yang jarang dapat dipraktikkan di rumah.
Foto Kredit: trendhunter.com
Percutian Keluarga Adalah Pelaburan Terbaik Untuk Anak-anak
Jadi, jangan rasa rugi meluangkan sedikit masa dan wang untuk ‘family holiday’. Tak perlu jauh-jauh pun. Dalam Malaysia sekarang dah ada banyak destinasi percutian yang indah, unik, dan menarik.
Ternyata, begitu banyak manfaat luarbiasa untuk anak-anak buat jangka masa panjang!


6 Sebab Semua Wanita Mesti Buat Ujian Pap Smear. Jangan Mengelat!

“Alamak, doktor suruh aku buat ujian pap smear minggu depan. Baru lepas bersalin dah nak kena buat ujian pap smear lepas bersalin ke? Dengar-dengar macam ngeri pula. Malu pun ada juga. Sakit tak agaknya ya?”
Menurut sumber yang ditulis oleh Dr Shepherd melalui The New Era, setiap 1 minit seorang wanita di dunia didiagnos dengan kanser serviks atau kanser pangkal rahim. Di negara kita pula, Astro Awani melaporkan bahawa kanser serviks ini adalah kanser ketiga yang paling banyak dihidapi oleh wanita Malaysia.

Memang agak tidak menyelesakan apabila memikirkan kita terpaksa menunjukkan alat sulit kepada doktor. Namun, kanser serviks ini sebenarnya boleh dikesan pada peringkat awal dan mampu dirawat melalui ujian pap smear. Lagipun, prosedurnya tidaklah mengerikan seperti apa yang digambarkan dalam fikiran!
Foto Kredit: mamamia.com

Adakah Setiap Wanita Perlu Melakukannya?
Setiap wanita yang berusia antara 26 tahun hingga 70 tahun dan telah berkahwin (aktif mengamalkan seks) amat disarankan untuk melakukan pemeriksaan ini.

Menurut Dr Sandhya Pruthi, menerusi laman web MayoClinic, wanita yang telah menjalani prosedur histerektomi (membuang rahim dan serviks) secara total adalah terkecuali daripada melakukan ujian pap smear. Namun, jika anda menjalankan pembuangan rahim sebagai rawatan pra kanser, anda masih perlu melakukan pap smear secara berkala. Begitu juga dengan wanita yang telah menjalani histerektomi subtotal (membuang uterus tanpa membuang serviks).
Foto Kredit: blisstree.com
Ini 6 Sebab Setiap Wanita Perlu Lakukan Ujian Pap Smear
1. Dapat Mengenalpasti Ketumbuhan Peringkat Awal
Pemeriksaan Pap Smear (Papanicolaou) adalah sejenis prosedur yang perlu dilakukan dalam tempoh berkala bagi mengesan perubahan pada sel serviks di peringkat awal sebelum ia dapat merebak menjadi sel kanser. Jadi, kata kunci di sini adalah pencegahan!
Menurut Dr Ayu Akida melalui Malaysian Medical Gazette, pemeriksaan pap smear mampu mengesan sebarang ketidaknormalan pada serviks atau pangkal rahim.
Ini bermaksud, keputusan yang abnormal tidak bererti anda menghidap kanser serviks. Sebaliknya, ia mungkin juga menunjukkan terdapat jangkitan lain dan memerlukan pemeriksaan lanjut.
Foto Kredit: indiancarez.com
2. Prosedurnya Amat Cepat
Tahukah anda bahawa prosedur pap smear ini begitu cepat, iaitu kurang 5 minit sahaja!
Yang penting, anda perlu relaks dan tidak ‘mengeraskan’ tubuh badan anda supaya doktor lebih mudah menjalankan pemeriksaan.
Foto Kredit: aftonbladet.se
3. Ia Tidak Menyakitkan
Ujian tersebut tidaklah menyakitkan atau mengerikan seperti yang kita bayangkan, cuma ada sedikit rasa tidak selesa.
Prosedurnya secara ringkas adalah seperti di bawah ini:

Selepas seluar dalam ditanggalkan, anda perlu berbaring di atas katil dengan lutut dinaikkan dan dibengkokkan.
Spekulum (seperti dalam gambar rajah) akan dimasukkan ke dalam vagina untuk ‘membuka’ laluan.
Doktor akan memasukkan spatula kayu, untuk mengambil sampel sel daripada dinding servik.
Sampel ini akan dihantar ke makmal untuk diperiksa oleh ahli patologi.

Foto Kredit: cancer.gov

4. Hampir Semua Klinik Boleh Mengendalikannya
Terdapat banyak pilihan klinik dan doktor untuk anda memilih mengikut keselesaan anda.
Pemeriksaan ini boleh dilakukan di semua klinik dan hospital kerajaan, semua klinik/hospital swasta, dan termasuklah Klinik LPPKN (Lembaga Penduduk Perancang Keluarga Negara) yang terdapat di seluruh negara.
Foto Kredit: mamari.jp
5. Harganya Murah
Klinik kerajaan menawarkan ujian ini dengan harga yang amat murah, dan ada yang diberikan percuma.
Klinik LPPKN (Lembaga Penduduk dan Pembangunan Keluarga Negara)  pula menawarkannya dengan harga RM 20 bagi semua warganegara Malaysia.
Di klinik swasta, mungkin harganya tinggi sedikit sekitar RM 40-RM 70, bergantung pada tempat masing-masing.
Foto Kredit: feministmidwife.com
6. Hanya Dilakukan Sekali Dalam Tempoh 2-3 Tahun
Pemeriksaan ini bukanlah perlu diambil setiap bulan atau setiap tahun. Biasanya ujian kali pertama dan kedua dilakukan sekali bagi setiap 2 tahun. Sekiranya keputusan itu negatif, anda hanya perlu mengulangi setiap tiga tahun sekali.
Ini kerana, masa yang diambil bagi sel normal untuk menjadi sel kanser adalah di antara dua hingga 10 tahun. Jadi, sekiranya pap smear dilakukan setiap tiga tahun, peluang untuk mengesan sel-sel yang berpotensi menjadi sel kanser adalah cerah sebelum ia menjadi kanser serviks, seperti yang diterangkan dalam Women Online Magazine.
Foto Kredit: healthewomen.co.uk
Jangan Mengelat, Ya!
Dr Ayu Akida turut menegaskan bahawa 3 daripada 4 wanita yang mengalami kanser serviks ini tergolong daripada mereka yang mengabaikan pemeriksaan pap smear secara berkala.
Jadi, jangan takut, jangan malu. Gagahkan diri dan buangkan semua perasaan itu jauh-jauh – untuk 5-10 minit sahaja!


Doktor Dedah Pengalaman Hadapi Kes Kematian Kanak-Kanak Akibat Tidak Diberi Vaksin

Sejak kebelakangan ini Malaysia kecoh dengan isu vaksin yang hangat diperkatakan tidak kira di laman media sosial atau di televisyen. Isu mengenai vaksin dan anti-vaksin ini mendapat percanggahan pendapat dari orang ramai kerana ada masih ada segelintir dalam kalangan rakyat yang masih tidak mengambil vaksin sebagai salah satu cara pencegahan penyakit.
Oleh itu, doktor ini juga tampil untuk memceritakan pengalaman beliau sepanjang berkerja di hospital dan berhadapan dengan banyak kes mengenai penyakit difteria yang berpunca dari tidak mengambil vaksin.

DOKTOR KONGSI PENGALAMAN HADAP KES DIPHTERIA

Anggaplah saya seorang saksi, bukan seorang doktor, bersiap sedialah, entri saya panjang…

Inilah dia rupa diphteria antitoksin, 1 botol hampir 500 ringgit, kami gunakan 4 botol untuk satu = RM 2000. Dan tak semua hospital ada antitoksin ini.. Dengan harapan dapat menyahkan toksin yang dihasilkan oleh corynebacterium diphteriae species. Atau mudah kita panggil diphteria.

Saya telah bekerja di hospital selatan tanah air ini sejak 2017. Saya saksikan kes demi kes.. Makin lama makin banyak. Saya jadi kaget. Tak tahulah, mungkin sepanjang 9 tahun belajar dan menjadi doktor pelatih di hospital universiti, katil limited, jadi mungkin sebab tu tak banyak kes kami dapat.. tiada langsung kes diphteria, pernah juga buat attachment di h. Teluk intan 1 bulan, slim river 1 bulan, HKL 1 bulan.. Satu pun xde.. Mungkin 1 bulan tu tempoh yg sekejap.. Dan mungkin tempat kerja saya sekarang adalah pusat rujukan di selatan, sebab tu kes diterima lebih banyak.. Ataupun kadar antivaksin lebih banyak.. Baiklah, wallahualam.. Saya mahu bersangka baik sahaja.
YANG MENINGGAL SEMUA LINGKUNGAN UMUR KECIL…

2018, saya saksikan 4 kes diphteria. Semua tidak diberikan vaksin. 3 meninggal dalam masa 2-4 hari di icu, semua lingkungan umur kecil-kecil walaupun antitoksin telah diberikan.. Cuma 1 sahaja hidup, budak umur lingkungan 9-10 tahun tetapi throat swabnye pseudodiphteria, juga menerima antitoksin.
Saya jadi risau kerana kini, pada tanggal 18/2/2019, datang lagi satu kes diphteria, confirmed. Tetapi apa yang saya lebih risaukan adalah jarak kes sekarang dan kes lepas adalah 2 bulan.. Jika anda masih ingat tular di akhbar harian mengenai bayi meninggal disebabkan oleh diphteria adalah bulan 10, bulan 12 kami terima lagi dan kemudian kanak-kanak 9-10 tahun tu, kes terbaru kami pada bulan ini.. Lebih-lebih lagi tular gerakan anti-vaksin lebih banyak di area skudai..
Oh ya, kes terbaru ini juga kini kritikal di pediatrik ICU.. Saya saksikan kami telah lakukan yang terbaik untuk anak ini. Memandangkan hospital kami cuma tinggal 2 botol anti toksin, kami telah dapatkan lagi 2 botol di Kuala Lumpur.. Susah payah penat kami abaikan, risiko berjangkit dengan kami pun kami abaikan demi kelansungan hidup anak ini.. Doakanlah anak ini.

Jika anda menyeru dengan #educatebeforevaccine, mulakan lah dulu #educateifnotvaccinated. Saya percaya, anda semua golongan terpelajar, beragama. Janganlah anda menafikan hak-hak org lain hanya kerana pendapat atau “right” anda. Duduklah di hospital selama setahun.. Saksikanlah apa yang saya telah saksikan..
Saya harapkan entri saya ini sedikit sebanyak dapat memberikan kesedaran netizen2 yang masih berkira-kira nak vaksinkan anak mereka..
Sekian, Fatinah abdul salam, Dari selatan tanah air, 19/2/2019.
Sumber : Fatinah Abdul Salam


Kepentingan Vitamin D Untuk Tumbesaran Kanak-kanak

Kelebihan Vitamin D
Vitamin D merupakan salah satu vitamin yang penting dalam tumbesaran kanak-kanak. Vitamin D membantu dalam pertumbuhan tulang membesar dengan baik serta memastikan tulang kanak-kanak dalam keadaan kuat. Lazimnya manusia mendapat sumber vitamin ini daripada cahaya matahari. Selain itu, vitamin D juga boleh diperolehi daripada sumber makanan daripada jenis tenusu.
Kenapa Vitamin D sangat penting?
Vitamin D adalah salah satu vitamin larut lemak yang mempunyai sifat-sifat sebagai vitamin dan hormon. Ia diperlukan untuk penyerapan dan penggunaan kalsium serta phosphorus. Di samping itu, ia juga berperanan membantu tumbesaran terutamanya untuk tumbesaran tulang dan gigi yang normal kepada kanak-kanak.

Vitamin D yang cukup juga boleh mencegah daripada otot menjadi lemah, kanser kolon,osteoarthritis,osteoporosis dan hypocalcemia. Pada masa yang sama ianya mengatur denyutan jantung, serta meningkatkan imuniti dan penting untuk fungsi tiroid pembekuan darah yang normal.
Terdapat beberapa bentuk vitamin D, termasuk vitamin D2 yang datang daripada sumber makanan,vitamin D3 yang disintesis dalam kulit kesan daripada tindakbalas kepada dedahan cahaya ultraungu matahari, dan yang terakhir sekali iaitu vitamin D5 adalah vitamin dalam bentuk tiruan. Di antara kesemua vitaman ini, viatamin D3 dianggap sebagai vitamin D dalam bentuk semulajadi dan bertindak lebih aktif berbanding dengan vitamin-vitamin yang sedia ada.

Kepentingan Vitamin D – kenapa kanak-kanak perlukan Vitamin D?
Kanak-kanak memerlukan vitamin D bagi membantu tulang untuk tumbuh dan membesar. Vitamin D juga membantu kanak-kanak untuk menyerap kalsium yang diambil bagi keperluan badan mereka. Kekurangan vitamain D yang serius boleh menyebabkan Ricket iaitu kecacatan tulang, terutamanya tulang belakang, kaki dan tengkorak,tulang mudah patah, bengkak sendi,dan lemah otot.

Selain itu, kekurangan vitamin D juga boleh menyebabkan penyakit-penyakit seperti osteoporosis, beberapa jenis barah, penyakit jantung dan juga kencing manis. Selain kanak-kanak, bayi dalam kandungan juga memerlukan vitamin D. Jika ibu yang mengandung tidak mengambil sumber vitamin D yang cukup ketika hamil, anak yang dilahirkan kemungkinan akan mengalami ketidak cukupan kalsium dalam darah.
Kepentingan Vitamin D kepada ibu mengandung
Oleh itu, vitamin D penting kepada ibu-ibu yang hamil bagi memastikan kandungan mereka dalam keadaan yang sihat. Secara umumnya doktor sentiasa menasihati ibu-ibu hamil supaya menjaga pemakanan mereka, kerana segala nutrisi yang diambil secara tidak langsung akan memberikan kesan kepada kandungan mereka
Bagaimana kanak-kanak mendapat Vitamin D?
Kanak-kanak memdapat sumber bekalan vitamin D melalaui dua cara iaitu daripada cahaya matahari dan daripada sumber makanan. Sumber vitamin D daripada cahaya matahari terjadi apabila kulit kanak-kanak terkena sinaran cahaya matahari mengenai badan dan secara tidak langsung tercetusnya vitamin D ekoran tindak balas cahaya matahari kepada kulit manusia.
Terlalu lama berada di bawah sinaran cahaya matahari boleh menyebabkan kulit terbakar dan terjadinya infeksi kulit. Waktu terbaik bagi kanak-kanak mendapatkan vitamin D daripada cahaya matahari adalah pada waktu pagi. Walau bagaimana pun, pada hari-hari yang panas terik, digalakkan mendapat perlindungan daripada cahaya matahari kerana ianya tidak sesuai untuk kulit mereka.
Sumber lain Vitamin D
Manakala sumber bekalan vitamin D daripada makanan pula kebanyakannya boleh diperolehi daripada pelbagai jenis makanan. Makanan protein yang kaya dengan vitamin D seperti ikan salmon,mackerel dan sardin dan putih telur.
Ubi kentang dan oat juga merupakan makanan yang kaya dengan vitamin D. Terdapat juga beberapa jenis makanan yang tidak mengandungi vitamin tersebut tetapi telah diubah suai dan ditambah dengan vitamin D seperti mentega,beberapa produk tenusu dan beberapa jenis susu. Selain itu, susu formula untuk bayi juga mengandungi vitamin D.
Cukup atau tidak?
Cara terbaik untuk mengetahui adakah anak-anak mendapat sumber vitamin D cukup atau tidak adalah melalui ujian darah.
Ibu bapa perlu berjumpa doktor dan dapatkan nasihat daripada mereka. Jika anak anda mempunyai kulit yang agak gelap dan tidak mendapat cahaya matahari yang secukupnya atau lain-lain masalah berkaitan kekurangan vitamin D, berbincanglah dengan doktor untuk mendapatkan suplemen yang betul. Ketahuilah kepentingan Vitamin D. Kanak-kanak mungkin akan terdedah kepada risiko kekurangan vitamin D jika mereka :
1) Perlu menutup seluruh badan mereka untuk keluar daripada rumah
2) Mempunyai penyakit dan tidak boleh berada di tempat terbuka
3) Mempunyai kecacatan fizikal yang menyebabkan mereka kurang membuat aktiviti di luar rumah.
4) Mempunyai kulit yang agak gelap. Kanak-kanak yang agak gelap memerlukan lebih banyak vitamin D berbanding kanak-kanak yang berkulit cerah
5) Terlalu lama minum susu ibu daripada ibu yang kurang mendapat sumber vitamin D.
Oleh itu, kepentingan vitamin D tidak boleh dipandang remeh untuk pertumbuhan pembesaran bagi kanak-kanak. Terdapat satu kajian yang telah dijalankan oleh South East Asian Nutrion Surveys (SEANUTS) yang menyatakan bahawa satu daripada dua orang kanak-kanak di Malaysia mengalami masalah kekurangan vitamin D dan tidak mengambil kalsium yang cukup dalam hidangan harian mereka.
Ibu bapa memainkan peranan penting dalam menentukan sumber bekalan vitamin D bagi anak-anak mereka. Jadilah kita sebagai ibu bapa yang terbaik dalam memastikan anak-anak mendapat sumber bekalan vitamin D yang cukup sama ada melalui cahaya matahari atau pun daripada sumber makanan.


Keperluan Anak Anda Berubah Pada Umur 1-2 Tahun, Anda Juga Perlu Berubah Sama

Sebagai seorang ibu, pastinya anda dapat merasakan perkembangan anak anda yang begitu pesat sekali. Terutama sekali apabila anak anda sedang berada di dalam lingkungan usia 1-2 tahun, terlalu banyak benda berlaku dengan terlalu pantas – menyebabkan anda berasa seperti memerlukan bantuan daripada pakar. Dutch Lady Nutri Plan™ membantu anda memahami tahap-tahap perkembangan anak anda serta nutrient yang menyokong keperluan nutrisi Si Manja pada tahap in; dan bagaimana para ibu dapat menyesuaikan diri dalam membimbing anak dengan lebih baik.
Tahukah anda, perkembangan tahap kebijaksanaan Si Manja anda bermula seawal beliau berumur setahun lagi? Setiap tahap adalah berbeza, dan pada tahap pertama ini mereka memerlukan perkembangan otot dan tulang, kemahiran motor untuk setiap aktiviti badan serta perkembangan neuron otak yang baik. Dan nutrisi yang baik, sudah semestinya dapat membantu di dalam perkembangan ini – disertai dengan kasih sayang dan dorongan daripada ibubapa serta persekitaran yang kondusif.

Secara keseluruhannya, terdapat empat tahap berbeza mengikut peringkat perkembangan bagi menyokong kemajian anak anda seperti yang terdapat di dalam rangkaian Dutch Lady 4 Tahap Nutri Plan™, sesuai dengan perkembangan Si Manja anda dari umur 1 hingga 6+ tahun dan ke atas.

Pada umur 1 tahun dan ke atas, Si Manja berkembang dengan sangat cepat daripada segi fizikal, sifat ingin tahu, kemahiran berfikir, membuat pertimbangan dan ingin belajar. Selain daripada menjadi pakar nutrisi dengan menentukan apa yang terbaik untuk anak anda, ibu juga perlu menjadi seorang guru atau penglipur lara bagi membantu anak anda mengenal dunia di sekelilingnya.
Tahap Kebijaksanaan Curious (1 hingga 2 Tahun)
Pada tahap umur 1 sehingga 2 tahun, anak anda sudah mula berdiri dan mula mencapai ke tempat yang lebih tinggi seiring dengan pertambahan ketinggiannya. Ini juga membolehkan Si Manja melihat lebih jauh dan sifat ingin tahu semakin menebal di dalam jiwa mereka.
Di sinilah pentingnya fungsi penglihatan bagi seseorang kanak-kanak untuk perkembangan mentalnya. Tahukah anda bahawa warna, kedudukan, saiz, dan pergerakan bukan dilihat melalui mata, tetapi otak? Lensa mata menerima cahaya dan ianya sampai terus kepada retina. Kemudiannya, neuron pada retina akan menghasilkan isyarat elektrik yang melalui saliran otak dan thalamus di dalam otak. Dan melalui isyarat elektrik tersebutlah, ia akan ditafsirkan dan membolehkan kita mendapat visual sebenar.

Memperkenalkan Dutch Lady Nutri Plan™ CURIOUS yang mempunyai nutrisi yang sesuai bagi menyokong fungsi penglihatan dan otak anak anda. Ia dirumuskan dengan Taurina, sejenis antioksidan yang membantu melindungi mata dan otak; Vitamin A bagi membantu fungsi penglihatan dan Inositol yang membantu membentuk kanta mata yang jelas. Di samping itu, juga terdapat DHA yang sangat penting untuk perkembangan otak Si Manja. Terakhir sekali, Vitamin D dapat membantu menguatkan tulang bagi membantu mereka bergerak dengan menggalakkan penyerapan kalsium.
Ibu-Ibu, Jangan Lupa Peranan Anda Sebagai Penglipur Lara
Dengan sifat ingin tahu yang menebal pada umur 1-2 tahun inilah, anda perlu memainkan peranan sebagai seorang penglipur lara. Banyakkan menunjuk objek dan bercerita kepadanya di sebalik objek itu – warna, bentuk, sifat, kegunaan dan sebagainya. Ini dapat merangsang penglihatannya dan membolehkan sel-sel di dalam otak berhubung.
Perkembangan kanak-kanak berbeza dari seorang ke seorang yang lain. Namun anda sebagai ibubapa, harus memastikan nutrisi yang anda berikan adalah yang terbaik mengikut tahap pencapaian Si Manja. Dengan memainkan peranan sebagai seorang guru atau penglipur lara juga, ia membolehkan anak anda berkembang dengan lebih baik lagi.

Untuk maklumat lanjut tentang cara bagaimana Dutch Lady 4-tahap Nutri Plan with 5X DHA* dapat menyokong tahap perkembangan kanak-kanak, sila layari www.smartmoments.com.my.


“Memang lega dan syukur sangat bila baby dah lahir. Tapi tak sangka tempoh berpantang ni sangat meletihkan… Jadi tak keruan aku dibuatnya. Normalkah begini?”
1-2 bulan pertama selepas melahirkan bayi merupakan tempoh bagi seorang ibu menjalani pemulihan, berehat, membina hubungan dengan bayi, dan belajar menguruskan keperluan bayi. Bagi wanita yang kali pertama bergelar ibu, semestinya ia merupakan pengalaman baru yang disulami kegembiraan. Tapi mungkin ramai tidak menyedari tempoh ini juga membawa episod-episod keletihan, kesakitan, kesedihan, kebosanan, dan kekecewaan.

Ada banyak perkara yang diperlukan oleh ibu ketika tempoh berpantang, tetapi kebanyakan masanya berasa ‘takut’ untuk memintanya. Walaupun ada beranggapan semua ini remeh, namun percayalah bahawa ia akan memudahkan pengalaman berpantang untuk si isteri.
7 Perkara Isteri Paling Perlukan Masa Berpantang, Tapi Takut Nak Cakap
1. Tidur
Sememangnya wanita yang baru lepas melahirkan bayi akan mendapat cuti bersalin. Tapi ‘cuti’ ini tidak bermakna wanita mempunyai masa lapang dan dapat berehat sepuasnya. Kekurangan tidur bukan saja akan memberi kesan kepada kesihatan wanita, tetapi juga emosi. Walaupun kita pernah merasai fasa kekurangan tidur ini sewaktu di universiti atau semasa bekerja lewat malam, ia sama sekali berbeza. Ya, ia seolah-olah tiada penghujungnya.

Dalam minggu-minggu pertama terutamanya, bayi akan kerap terjaga dan menyusu, tidak kiralah siang ataupun malam. Tahukah anda, menyusukan bayi setiap 2 jam saja sudah cukup meletihkan. Apatah lagi mahu menukar lampinnya, memandi dan menukar pakaiannya, memujuknya yang menangis, dan sebagainya.

Foto Kredit: preciouslittlesleep.com
2. Mandi
Bila kita asyik berstokin dan berpakaian panjang, dengan susu yang asyik tertumpah di pakaian, rasa tidak selesa tentu akan selalu ‘menghantui’.
Masalahnya, mandi ini seolah-olah mengambil masa yang begitu lama. Baru bangun sekejap dari katil, rasa macam terdengar sayup-sayup bayi sedang merengek. Kita pun terpaksa bergegas. Rasa tak puas mandi sebab nak basuh rambut pun asyik tak sempat. Bila kita datang tengok, elok pula si kecil tengah tidur!
Foto Kredit: patdolanplumbing.com
3. Makan
Nak memasak ketika berpantang memang tak ada masa. Setakat buat air panas, mungkin boleh lagi. Tapi sampai satu masa, mesti kita bosan nak makan biskut kering, roti dan air Milo setiap hari.
Sebenarnya, tempoh berpantang bukan saja meletihkan, tapi ia juga melaparkan. Untunglah kalau ada suami yang memahami dan pandai memasak. Tapi, rasa segan nak minta makanan yang macam-macam. Padahal dalam hati rasa lapar selalu!
Foto Kredit: hyphenmagazine.com
4. Masa Bersendirian
Memang seronok apabila ramai yang datang berkunjung untuk menjenguk bayi baru. Namun ada masanya kita rasa belum bersedia untuk menerima tetamu. Ia sebenarnya meletihkan, lebih-lebih lagi dalam tempoh terawal kelahiran dan keadaan bayi yang mungkin belum betul-betul sihat.
Bila orang datang dan terus tanya tentang bayi dan bukannya kita, kadang-kadang rasa macam tidak dipedulikan pun ada.
Foto Kredit: malibuvist.com
5. Bantuan Dengan Kerja-kerja Rumah
Berpantang atau tidak, kerja rumah tetap ada. Malah, mungkin lebih banyak baju yang perlu dicuci, kain-kain yang terkena muntah, najis, dan sebagainya. Urusan makan pakai dan sekolah anak-anak yang tetap berjalan. Semua ini tidak akan ‘hilang’ dengan sendirinya.
Mungkin inilah sebabnya bila dah masuk anak kedua atau ketiga, ibu-ibu mungkin berpantang sambil lewa saja. Bukan sebab mereka tak mahu, tapi sebab keadaan yang tak mengizinkan.
Foto Kredit: gizmodo.com.au
6. Kemesraan Daripada Suami
Walaupun hubungan intim masih perlu dielakkan seawal beberapa minggu selepas melahirkan bayi, seorang wanita tetap mahu rasa dihargai, disayangi, dan dicintai.
Dalam keadaan perut yang menggeleber, wajah yang kusam dan keletihan, belaian seorang suami tentunya dapat memberi ketenangan kepada semua gejolak emosi yang dirasai. Namun, ramai wanita yang berasa rendah diri, takut, dan malu kerana keadaan fizikal mereka yang kurang menarik selepas bersalin. Emosi yang tidak stabil ini tentu sekali menyukarkan wanita untuk meminta kemesraan tersebut daripada suami.
Foto Kredit: parenting.com
7. Kata-kata Positif
Akhir sekali, seorang wanita perlu mendengar ayat seperti “Awak dah cuba menjadi seorang ibu yang baik” untuk meyakinkan mereka menjadi seorang ibu yang baik. Bukannya persoalan, kritikan, dan dan komen-komen berbaur sindiran.
Seorang ibu selalu rasa bersalah dan menganggap mereka ‘tidak cukup’ melakukan sesuatu dengan sepenuh hati. Mereka takut dilabel lemah, manja dan menyusahkan, sedangkan realitinya, mereka telah mencuba sehabis baik.
Foto Kredit: egaga.pl
Jangan Takut Utamakan Keperluan Diri Sendiri
Sebagai ibu, tentunya setiap wanita memiliki naluri semulajadi untuk melindungi dan menyayangi bayi mereka melebihi apa pun dalam dunia ini. Namun ada masanya anda perlu menetapkan keutamaan tersebut kepada diri sendiri.
Apabila keperluan diri sendiri dapat dipenuhi, barulah emosi menjadi stabil dan anda boleh berfungsi dengan lebih rasional, membuat keputusan yang bijak, dan mampu mencintai bayi sepenuh hati!


Risau Keluar Keputihan Berketul Pada Vagina, Normal Ke? Orang Perempuan Kena Tahu Ini!

Sudah pasti ramai dalam kalangan wanita tidak terlepas dari mengalami keputihan yang keluar dari bahagian sulit, vagina bukan? Ada yang mengalami kuantiti keputihan secara normal dan ada juga yang mengalami keputihan berketul. Bahaya atau tak?
Jadi, terdapat banyak jenis rupanya keputihan dalam kalangan wanita ini yang anda perlu ambil tahu. Bukan hanya keputihan yang normal, malah ada jenis keputihan yang dialami sebenarnya memerlukan rawatan lanjut dari pakar! Jangan biarkan!

Baca juga: Keluar Lendir Dari Miss V, Ini Tanda Wanita Sedang Ovulasi & Waktu Subur Untuk Hubungan Kelamin!
Adakah keputihan berketul berwarna putih pekat itu normal?

Kebanyakan golongan wanita mengalami pelbagai jenis keputihan sepanjang kitaran haid bulanan mereka. Untuk pengetahuan anda, wanita akan menghasilkan sekitar satu sudu teh lelehan keputihan yang jelas, tebal atau nipis, putih, tidak berbau setiap hari. Warna keputihan juga adalah berbeza dari putih ke warna jernih hingga coklat.

Perubahan dalam warna, konsistensi dan tekstur keputihan dikaitkan dengan hormon dan mencerminkan apa yang berlaku di dalam badan. Bukan itu sahaja, keputihan sebelum haid anda dipenuhi dengan sel-sel dan cecair yang keluar dari faraj. Cairan putih kadangkala kelihatan sedikit berwarna kuning namun selagi ia tidak disertai dengan rasa gatal-gatal, ketidakselesaan, atau kerengsaan, ia adalah perkara biasa.
Apabila anda sedang ovulasi (pertengahan kitaran), keputihan biasanya meregang, jernih dan berair. Sesetengah orang menggunakan pelepasan sebagai kaedah untuk mengesan potensi kesuburan. Ini dipanggil pengesanan/kesedaran kesuburan atau perancangan keluarga semula jadi.
WARNA-WARNA KEPUTIHAN
1.Keputihan jernih
Keputihan yang jernih biasanya normal. Jika keputihan anda disertai dengan gejala seperti gatal-gatal, terbakar, atau kerengsaan, pastikan anda berbincang dengan doktor dan dapatkan rawatan. Keputihan yang jernih dan pekat selalunya merupakan tanda bahawa anda sedang mengalami ovulasi.
2. Keputihan berkrim
Keputihan berkrim tanpa bau adalah perkara biasa selalu berlaku beberapa hari sebelum haid. Ia juga boleh menjadi petunjuk proses ovulasi apabila keputihan putih berkrim mula menjadi elastik dan tebal.
3.Keputihan putih susu
Keputihan yang pekat dan warna putih susu mungkin merupakan tanda kehamilan awal. Keputihan seperti susu ini berlaku semasa kehamilan awal dipanggil leukorea. Ia berlaku disebabkan oleh peningkatan dan tahap estrogen yang berbeza-beza.
4.Keputihan yang gatal
Sedikit keputihan pada permulaan dan akhir haid adalah perkara biasa. Walau bagaimanapun, jika anda mengalami kegatalan dan keputihan tebal, putih, bergumpal seperti kertas tandas basah, ia mungkin tanda jangkitan yis.
Keputihan yang gatal akibat jangkitan yis disebabkan oleh pertumbuhan berlebihan yis atau kulat dalam faraj. Kira-kira 75 peratus wanita mengalami sekurang-kurangnya satu jangkitan yis pada satu ketika dalam hidup mereka. Jika anda mengalami keputihan jenis ini, pastikan anda dapatkan rawatan dengan betul.

Jadi, apakah cara yang paling mudah untuk anda kurangkan pengeluaran keputihan ini? Ada 4 cara iaitu:
1.Mandi dengan kerap, terutamanya selepas bersenam.
2.Elakkan menggunakan gel wangi atau sabun. Pastikan faraj anda bebas daripada semburan atau mandian buih.
3.Selepas kencing, lap dari depan ke belakang untuk menghalang bakteria daripada masuk ke kawasan vulva atau faraj dan menyebabkan jangkitan.
4.Pakai seluar dalam yang diperbuat dari material kain cotton dan elakkan pakaian dalam yang sangat ketat.
*Lepas dah lakukan beberapa langkah pencegahan ini, anda akan lihat perubahan dan jumlah keputihan pun akan berkurangan!
Sumber: Cleveland Clinic, Flo Health


Keputihan Ketika Hamil. Bahaya Atau Tidak?

Keputihan merupakan masalah yang sering dihidapi oleh wanita di seluruh dunia. Kebanyakan wanita tidak ambil peduli akan bahaya keputihan ini. Termasuk juga saya. Namun setelah saya membaca satu info tentang barah rahim baru saya sedar yang penyakit keputihan ini merbahaya. Malah ia juga memberi risiko kepada ibu hamil. Lebih-lebih lagi wanita hamil akan berubah mood dan juga hormon. Penting untuk kita sebagai kaum wanita ambil tahu tentang bahaya, faktor dan cara merawati keputihan. Ingin tahu lebih lanjut? Teruskan bacaan anda.
Apa itu keputihan?
Keputihan atau lelehan faraj merupakan lendir yang berwarna putih, krim atau kelabu yang keluar dari faraj wanita. Kebanyakan wanita yang sudah berkahwin berhadapan dengan masalah keputihan berikutan aktiviti seksual. Ramai wanita menganggap keputihan merupakan petanda lazim sebelum haid.

Keputihan terbahagi kepada 2 jenis iaitu keputihan fisiologi dan keputihan patologis. Keputihan fisiologi biasanya normal dan tidak mendatangkan penyakit. Keputihan fisiologi selalunya berwarna putih dan tidak berbau. Namun berbeza dengan keputihan patologis. Keputihan patologik lebih bersifat kronik dan menunjukkan tanda-tanda penyakit seperti mengeluarkan lendir yang kental, berwarna kuning, kelabu atau hijau. Rujuk jadual di bawah untuk perbezaan antara keputihan fisiologi dan patologis.

Keputihan ketika hamil, adakah bahaya?

Sebahagian wanita menganggap keputihan adalah perkara normal namun jika tidak dirawat ia akan melarat sehingga membahayakan kesihatan. Jika anda sedang hamil atau sedang merancang untuk hamil, anda perlu tahu akan bahaya dan risiko keputihan ini jika tidak dirawat lebih awal. Berikut merupakan beberapa risiko akibat penyakit keputihan yang serius.
1. Kehamilan luar rahim
Penyakit keputihan yang lewat ditangani bukan sahaja berpotensi untuk menyebabkan kemandulan malah berpotensi untuk menyebabkan kehamilan luar rahim. Ini kerana persenyawaan berlaku di ruang tiup fallopian atau mana-mana bahagian luar uterus di mana ovum yang telah disenyawakan tidak mampu menempel di dinding rahim.
2. Kesukaran untuk hamil
Keputihan disebabkan jangkitan kuman penyakit kelamin seperti chlamydia, syphilis atau gonorrhoea akan menyebabkan saluran peranakan rosak dan mengalami kesukaran untuk hamil
3.Kelahiran pra-matang
Keputihan yang dibawa oleh chlamydia boleh menyebabkan kelahiran pra-matang pada bayi kerana pecahnya selaput ketuban sebelum waktunya.
4. Jangkitan mata
Keputihan yang disebabkan oleh Neisserea Gonorrhoeae boleh menyebabkan jangkitan pada mata bayi sehingga boleh mengakibatkan buta.
5. Gangguan pernafasan kepada bayi
Masalah keputihan yang disebabkan oleh kuman HPV boleh menyebabkan gangguan pernafasan dan gangguan pencernaan bayi sehingga boleh mengakibatkan kematian.

Faktor yang menyumbang kepada keputihan
Berikut merupakan faktor yang menyumbang kepada penyakit keputihan
1. Kebersihan
Kebersihan di bahagian sulit wanita (faraj) adalah sangat penting. Pastikan ia dicuci dengan air yang bersih dan pastikan faraj kering selepas membuang air kecil dan selepas aktiviti seksual. Kelembapan pada faraj akan menggalakkan pertumbuhan dan jangkitan mikroorganisma seperti kulat dan bakteria.
2. Hormon
Gangguan keseimbangan hormon dalam tubuh juga boleh menyebabkan seseorang wanita menghadapi penyakit keputihan. Contohnya pengambilan ubat khasnya ubat antibiotik yang berlebihan untuk jangkamasa yang panjang menyebabkan bakteria semulajadi pada faraj mati. Selain itu mereka yang mengalami tekanan emosi cenderung menghasilkan hormon yang tidak seimbang. Ini juga menyumbang kepada penyakit keputihan
3. Gaya hidup
Gaya hidup seorang wanita amat mempengaruhi status kesihatan beliau. Wanita yang aktif dalam aktiviti seksual yang tidak sihat amat cenderung untuk mendapat pelbagai penyakit di bahagian faraj.
4. Kesihatan
Tahukah anda, wanita yang menghidap penyakit kencing manis amat mudah dijangkiti penyakit keputihan kerana kandungan gula yang tinggi dalam rembesan faraj. Ini mengaktifkan pertumbuhan kulat yang banyak.

 Cara mengubati keputihan
Pengetahuan dan kesedaran awal akan bahaya keputihan adalah penting kepada kaum wanita. Ingat, mencegah lebih elok dari mengubati. Jom kita lihat cara pencegahan yang boleh diambil untuk mengubati keputihan ini.
1. Sentiasa memastikan faraj di dalam keadaan bersih dan kering
2. Sentiasa menukar atau mengganti tuala wanita semasa haid
3. Jangan menggunakan produk wangian atau semburan di kawasan faraj
4. Kurangkan pengambilan makanan yang mempunyai kuantiti gula yang tinggi
5. Basuh alat sulit dengan air yang bersih sebelum dan selepas hubungan seks
6. Menggunakan pelapik seluar dalam (panty liner) ketika perlu sahaja. Elakkan penggunaan seluar dalam yang berfabrik satin dan yang terlalu ketat
7. Dapatkan nasihat doktor jika keputihan semakin teruk

Kesimpulan
Foto Kredit: tribunnews.com

Kebanyakan wanita tidak menyedari akan bahaya keputihan kerana ia menganggap ia adalah satu yang normal dan fenomena biasa dalam kehidupan seharian. Cuma yang membezakan adalah keputihan tersebut normal atau tidak. Kita perlu ambil tahu dan peka akan kelainan kepada diri sendiri. Amalkan gaya hidup yang sihat, bersih dan bebas dari penyakit jangkitan faraj demi kehidupan yang bahagia.
Sayangilah diri anda.
Sumber : www.myhealth.gov.my


Jangkitan GBS Ketika Hamil Tak Merbahaya Pada Ibu Tapi Amat Bahaya Pada Bayi. 5 Perkara Perlu Tahu

“Bahaya ke keputihan ketika mengandung ni sampai doktor kata kena buat test untuk GBS. Apa benda GBS ni?”
GBS bukannya Geng Bas Sekolah ya. Ia adalah nama singkatan untuk sejenis kuman / bakteria dipanggil ‘Group B Streptococcus’.

Kebanyakan ibu mungkin hanya tahu tentang GBS ini setelah disahkan positif oleh doktor. Sebelum ni tak pernah dengar pun!
Sebenarnya, lebih kurang 1 dari 4 wanita adalah pembawa kuman GBS. Namun tak semua menyedari bahawa mereka adalah pembawa bakteria ini.

Walaupun tidak menunjukkan sebarang masalah pada ibu, namun GBS berisiko terhadap bayi dalam kandungan sehingga boleh membawa maut.

Berikut adalah beberapa perkara yang ibu perlu tahu tentang GBS ketika mengandung.
Apakah GBS Positif Ketika Mengandung? Ini 5 Perkara Ibu Perlu Tahu
1. GBS & Keputihan Ketika Mengandung
Secara umumnya, kehadiran bakteria GBS ini boleh hidup secara ‘aman’ di dalam beberapa bahagian tubuh wanita iaitu faraj, usus, dubur dan pundi kencing tanpa menunjukkan sebarang masalah kesihatan kepada ibu.
Oleh itu, kebanyakan ibu pembawa GBS adalah sihat dan tiada simptom. Jika ada, simptom yang biasa dihadapi ibu adalah keputihan yang banyak atau berpanjangan ketika hamil.
Namun GBS boleh menjadi amat berbahaya kepada bayi yang bakal dilahirkan jika ia tidak dipantau oleh doktor.
Foto Kredit: healthewomen.co.uk
2. Risiko GBS Kepada Bayi
Menurut Dr Aishah Alsagoff, terdapat beberapa risiko jangkitan kuman GBS ini kepada bayi yang perlu ibu tahu.
Antaranya:

GBS adalah kuman nombor 1 yang menyebabkan meningitis (jangkitan kuman selaput otak) pada bayi baru lahir seawal minggu pertama kelahiran
Selain meningitis, simptom utama GBS adalah gangguan pernafasan dan kuman dalam darah (sepsis)
Jangkitan GBS kepada bayi boleh jadi seawal sejurus selepas kelahiran sehingga 90 hari selepas kelahiran
Kadar kematian bayi untuk jangkitan awal kuman GBS (early onset) sebelum pengenalan rutin antibiotik ketika bersalin adalah sehingga 55%. Kini kadar kematian bayi disebabkan jangkitan kuman GBS adalah kurang dari 5%.

Foto Kredit: metro.co.uk
3. Bagaimana Mengesan GBS
GBS boleh dikesan melalui ujian swab pada vagina atau rektum (dubur).
Ia bukanlah ujian mandatori dilakukan kepada semua ibu mengandung.
Sebaliknya, ujian ini hanya dijalankan kepada mereka yang berisiko, menunjukkan simptom seperti keputihan yang luarbiasa, terutamanya mereka yang pernah mengalami GBS pada kehamilan sebelumnya.
Foto Kredit: healthline.com
4. Rawatan / Persediaan Bersalin
Risiko jangkitan GBS kepada bayi adalah 1 dalam 200 jika ibu tidak menerima antibiotik ketika bersalin
Walaubagaimanapun, risiko ini berkurangan kepada 1 dalam 4000 jika ibu menerima antibiotik ketika bersalin.
Jika ibu tidak pernah membuat ujian swab bagi GBS, lazimnya doktor akan mempreskripsikan antibiotik jika ibu mengalami tanda-tanda ini ketika bersalin bagi mengelakkan risiko jangkitan GBS:

Pecah air ketuban melebihi 18 jam sebelum kelahiran
 Pecah air ketuban sebelum 37 minggu kandungan
 Jangkitan air kencing disebabkan GBS ketika mengandung
 Mempunyai sejarah bayi sebelum ini dijangkiti GBS
 Demam ketika bersalin

Foto Kredit: efenem
5. Tanda Jangkitan GBS Kepada Bayi
Untuk ibu yang berisiko tinggi, jika bayi disahkan atau disyaki dijangkiti kuman GBS, bayi anda perlu ditahan di NICU untuk penjagaan rapi.
Menurut BabyCenter, dalam kebanyakan kes, gejala jangkitan GBS pada bayi boleh diketahui semasa atau sebaik sahaja kelahirannya.
Tanda-tanda biasa jangkitan awal GBS termasuklah:

mendengus
kurang menyusu
kelesuan
cepat meragam
tekanan darah rendah
suhu badan tinggi atau rendah,
kadar degupan jantung dan /atau
kadar pernafasan yang luar biasa.

Beberapa prosedur yang akan dilakukan seperti mengambil sampel darah, air tulang belakang, memberi bantuan pernafasan dan rawatan IV antibiotik adalah perlu dan penting demi kesihatan bayi.
Foto kredit: gbss.org
GBS Tidak Berjangkit Kepada Pasangan
Kuman / bakteria GBS ini tidak dikategorikan sebagai STD (sexually transmitted disease) dan ibu tidak perlu risau kerana ia tidak dipindahkan melalui hubungan seks.
Apapun, janganlah ibu terlalu risau kerana anda akan dipantau oleh doktor setelah mengetahui keadaan kesihatan yang lengkap melalui buku kesihatan masing-masing.


5 Jenis Keputihan Ketika Mengandung Yang Tak Normal & Merbahaya

Masalah keputihan atau lelehan lendir berwarna putih, krim atau kelabu yang keluar daripada faraj wanita adalah masalah biasa yang sering dihadapi oleh kebanyakan wanita di seluruh dunia.
Menurut portal MyHealth, statistik menunjukkan hampir 75% wanita yang sudah berkahwin berhadapan dengan masalah keputihan berikutan oleh aktiviti seksual.

Namun, ramai wanita tidak mempunyai kesedaran terhadap risiko dan bahaya penyakit keputihan malah menganggap ia sebagai suatu petanda lazim sebelum kitar haid.
Sebenarnya, setiap wanita perlu mempunyai pengetahuan asas supaya dapat membezakan keputihan yang serius yang memerlukan rawatan perubatan, terutamanya ketika mengandung.

Berikut adalah beberapa jenis keputihan ketika mengandung yang perlu diberi perhatian dan dimaklumkan kepada doktor ketika temujanji.

Foto Kredit: tribunnews.com
5 Jenis Keputihan Ketika Mengandung Yang Perlu Diambil Perhatian
1. Vaginosis Bakteria (BV)
Biasanya, di dalam vagina akan terdapat ‘bakteria baik’ dan ‘bakteria jahat’. Bakteria baik bertugas mengatur ekosistem dalam vagina sekaligus mengawal pertumbuhan bakteria jahat. Namun apabila keseimbangan antara dua bakteria ini terganggu, tidak terdapat cukup bakteria baik dan terlalu banyak bakteria jahat. Inilah keadaan yang menyebabkan vaginosis bakteria.
Seseorang akan mempunyai keputihan yang licin, berair, dan keputihan berwarna putih atau kelabu, dengan bau hanyir yang keluar dari faraj, terutamanya selepas anda melakukan hubungan seks.
Ibu perlu mendapatkan rawatan segera kerana ia mungkin menjadi penyebab bersalin pramatang.
2. Jangkitan Yis
Simptom bagi jangkitan yis antaranya adalah gatal-gatal dan kemerahan pada kulit sekeliling faraj yang menyebabkan kesakitan di dalam faraj. Ibu akan merasa pedih di dalam faraj ketika menjalankan hubungan seksual atau ketika kencing.
Ciri keputihan yang keluar hampir sama namun keputihan bagi jangkitan yis mempunyai tekstur berbongkah seperti keju.
3. Trichomoniasis
Keputihan akibat Trichomoniasis memperlihatkan lendiran yang berbuih atau berbuih putih atau hijau kekuningan dan berbau busuk. Ia adalah disebabkan oleh jangkitan protozoa yang boleh tersebar melalui hubungan seks.
Jangkitan ini akan menyebabkan ketidakselesaan, air kencing yang banyak dan kawasan kemaluan mungkin berasa gatal-gatal. Kesakitan pinggul juga mungkin berlaku.
4. Gonorrhea & Chlamydia
Keputihan yang disebabkan oleh Gonorrhea ini mengeluarkan keputihan berwarna kekuningan, kelihatan kemerahan dan bengkak pada kulit kemaluan dan gatal-gatal pada kawasan faraj. Ia boleh menyebabkan rasa kepedihan ketika kencing atau sentiasa kerap kencing.
Seperti Gonorrhea, ibu-ibu yang mendapat jangkitan Chlamydia juga akan mengalami jumlah keputihan berwarna kekuningan yang banyak serta boleh melibatkan jangkitan di saluran kencing.
5. Group B Streptococcus (GBS)
GBS adalah nama singkatan untuk sejenis kuman / bakteria dipanggil ‘Group B Streptococcus’. Lebih kurang 1 dari 4 wanita adalah pembawa kuman GBS dan antara simptom yang biasa dihadapi ibu adalah keputihan yang banyak atau berpanjangan ketika hamil.
Walaupun tidak merbahaya kepada ibu, GBS boleh menjadi amat berbahaya kepada bayi yang bakal dilahirkan jika ia tidak dipantau oleh doktor kerana ia boleh menyebabkan meningitis (jangkitan kuman selaput otak) pada bayi baru lahir seawal minggu pertama kelahiran.

Langkah Pencegahan & Penjagaan Untuk Mengatasi Keputihan Ketika Hamil
Keputihan ketika mengandung adalah perkara biasa yang berlaku dan kadangkala hampir mustahil untuk mengelakkannya 100%.
Namun, antara amalan-amalan yang disarankan kepada semua wanita bagi meminimakan risiko jangkitan adalah:

Sentiasa memastikan bahagian faraj berada dalam keadaan bersih dan kering.
Elakkan penggunaan pembersih faraj yang menganggu kestabilan PH atau menyebabkan kegatalan.
Sentiasa menukar atau mengganti tuala wanita semasa menstruasi (haid).
Gunakan pelapik seluar dalam (panty liner) pada saat yang diperlukan sahaja. Elakkan juga pemakaian seluar dalam yang ketat dan diperbuat daripada kain satin.
Jangan menggunakan sebarang produk wangian seperti bedak atau ubat sembur pada bahagian faraj.
Elakkan pengambilan ubat secara berterusan tanpa nasihat doktor.
Kurangkan pengambilan makanan yang mempunyai kandungan gula yang tinggi.
Amalkan gaya hidup sihat dengan mengelakkan aktiviti seks rambang atau hubungan kelamin dengan lebih daripada seorang.
Elakkan kehadiran benda asing di dalam faraj seperti kondom yang tertinggal selepas aktiviti seks.
Basuh bahagian sulit dengan air yang bersih dan buang air kecil selepas aktiviti seks.

Selain langkah-langkah ini, ibu juga digalakkan untuk melakukan apa-apa aktiviti yang menenangkan fikiran dan mengurangkan stres.
Berjumpalah dengan pegawai perubatan dengan segera dan melakukan pemeriksaan vagina jika terdapat sebarang tanda-tanda yang dinyatakan di atas ok!


Keputusan Penempatan Prasekolah Bagi Sesi 2020 Telah Diumumkan. Ini Cara Semakan & Rayuan

Cara Semakan Keputusan Penempatan Prasekolah Sesi 2020
Ibu bapa yang telah mendaftarkan anak berumur 4 dan 5 tahun bagi sesi prasekolah secara online, semakan status penempatan prasekolah sesi 2020 boleh disemak mulai 5 Ogos 2019 di laman sesawang : https://eprasekolah.moe.gov.my/

Cara semakan adalah seperti langkah dibawah:
1. Log Masuk
Mula-mula pergi ke laman web E-Prasekolah dan log in seperti biasa dengan memasukkan nombor kad pengenalan dan kata laluan.

Jika terlupa, klik pada butang ‘lupa kata laluan’ untuk reset kata laluan dan memasukkan kata laluan baru.

2. Semak Keputusan Penempatan
Semak sama ada keputusan penempatan berjaya seperti yang diminta semasa permohonan.
Jika berjaya, buat pengesahan dan cetak surat yang dilampirkan untuk dihantar ke prasekolah bagi proses perakuan.

3. Buat Rayuan Jika Perlu
Bagi keputusan penempatan prasekolah yang tidak berjaya atau ingin diubah, rayuan penempatan prasekolah sesi 2020 ini boleh dimohon mulai 5 Ogos hingga 20 Ogos 2019.

Semak Keputusan Rayuan Bermula 10 September 2019
Keputusan bagi rayuan permohonan prasekolah akan diumumkan bermula 10 September 2019 ini.
Untuk sebarang pertanyaan atau maklumat lanjut, boleh berhubung terus dengan pihak sekolah yang dimohon atau email ke [email protected]
Jadi, jangan lupa semak nanti ya!


Cara Menyemak Keputusan Penempatan Tahun Satu & Prasekolah Sesi 2019

Bagi ibu bapa yang telah mendaftarkan anak berusia 6 tahun bagi sesi persekolahan tahun 1 tahun 2019 atau anak berusia 4 dan 5 tahun untuk sesi prasekolah 2019, kini anda boleh menyemak status penempatan bagi sekolah atau prasekolah yang dimohon.
Cara Semakan Keputusan Penempatan Tahun 1 Sesi 2019
Keputusan penempatan tahun 1 sesi 2019 boleh disemak mulai 1 Ogos 2018 di laman sesawang : https://public.moe.gov.my/

Caranya, log in seperti biasa dengan memasukkan nombor kad pengenalan dan kata laluan.
Jika terlupa, klik pada butang ‘lupa kata laluan’ untuk reset kata laluan dan memasukkan kata laluan baru.

Foto Kredit: Rozana Raflis

Semak status pendaftaran selepas berjaya log in.
Sila pastikan Nombor Sijil Kelahiran/ Mykid asal dengan Nombor Sijil Kelahiran/ Mykid di dalam surat kelulusan yang dilampirkan sama semasa membuat urusan pengesahan.
Cetak surat yang dilampirkan dan hantar ke sekolah untuk proses perakuan.
Sekiranya tidak berjaya memohon sekolah yang diminta atau ingin menukar pilihan sekolah, ibu bapa boleh membuat rayuan penempatan boleh mulai 1 Ogos hingga 31 Ogos 2018.

Ibu bapa diminta untuk membuat pengesahan penempatan anak di sekolah yang telah diluluskan mulai 01/08/2018 hingga 30/09/2018 secara dalam talian. Sebarang kelewatan boleh menjejaskan urusan sekolah untuk menyediakan kemudahan bagi persekolahan anak atau menyebabkan penempatan anak dibatalkan.

Nota Tambahan Bagi Pemohon Di Putrajaya
* Keputusan penempatan murid Tahun 1 bagi sekolah-sekolah di Wilayah Putrajaya buat masa ini ditangguhkan sehingga dimaklumkan kelak. Bagi sebarang pertanyaan, hubungi JPWP Putrajaya di talian 03-8899 0000.
** Bagi permohonan ke Tahun Satu ambilan 2019 yang telah dibuat pada tahun 2017, permohonan Tuan/Puan perlu disemak kembali, kerana mulai tahun 2018, sekolah di W.P Putrajaya hanya membenarkan penduduk di Putrajaya sahaja untuk memohon. – Jabatan Pendidikan WP Putrajaya.
Cara Semakan Keputusan Penempatan Prasekolah Sesi 2019
Ibu bapa yang telah mendaftarkan anak berumur 4 dan 5 tahun bagi sesi prasekolah secara online, semakan status penempatan prasekolah sesi 2019 boleh disemak mulai 5 Ogos 2018 di laman sesawang : https://eprasekolah.moe.gov.my/

Caranya, log in seperti biasa dengan memasukkan nombor kad pengenalan dan kata laluan.
Jika terlupa, klik pada butang ‘lupa kata laluan’ untuk reset kata laluan dan memasukkan kata laluan baru.
Buat pengesahan dan cetak surat yang dilampirkan untuk dihantar ke sekolah bagi proses perakuan.
Bagi keputusan penempatan prasekolah yang tidak berjaya atau ingin diubah, rayuan penempatan prasekolah sesi 2019 boleh dimohon mulai 5 Ogos hingga 20 Ogos 2018.

Untuk sebarang pertanyaan atau maklumat lanjut, boleh berhubung terus dengan pihak sekolah yang dimohon.


[TERKINI] Keputusan Peperiksaan SPM Tahun 2022 Diumum Pada 8 Jun Ini!

Kementerian Pendidikan Malaysia (KPM) memaklumkan bahawa keputusan peperiksaan Sijil Pelajaran Malaysia (SPM) Tahun 2022 akan dikeluarkan pada 8 Jun Khamis depan. Di mana, seramai 403,637 orang calon mendaftar sedang menunggu keputusan peperiksaan SPM Tahun 2022 ini.
Calon sekolah boleh memperoleh keputusan peperiksaan SPM Tahun 2022 daripada sekolah masing-masing mulai jam 10 pagi pada tarikh tersebut.

Baca juga: [TERKINI] Notis Gangguan Bekalan Air Selangor Dijangka Berlaku Pada Isnin 22 Mei
KEPUTUSAN PEPERIKSAAN SPM TAHUN 2022

Manakala, bagi calon persendirian keputusan peperiksaan akan dihantar melalui pos atau calon boleh menghubungi Jabatan Pendidikan Negeri tempat calon mendaftar sewaktu menduduki peperiksaan.

Di samping itu, calon sekolah dan calon persendirian juga boleh membuat semakan keputusan peperiksaan melalui kaedah-kaedah berikut:
1. SECARA DALAM TALIAN

Layari pautan myresultspm.moe.gov.my .
Bermula jam 10 pagi (8 Jun 2023) – 6 petang (14 Jun 2023).

2. SISTEM PESANAN RINGKAS (SMS)

Taip SPM<jarak>NoKP<jarak>AngkaGiliran dan hantar ke 15888.
Sistem ini diaktifkan mulai jam 10 pagi (8 Jun 2023) – 6 petang (14 Jun 2023).

Tahniah dan selamat maju jaya kepada semua calon berdaftar SPM Tahun 2022!
Sumber: Kementerian Pendidikan Malaysia / BERNAMA


Keputusan SPM 2018 Bakal Diumum 14 Mac Ini – KPM

Mesti ramai yang tertanya-tanya bila agaknya result SPM akan keluar tahun ini kan?
Menerusi kenyataan rasmi Kementerian Pendidikan Malaysia sebentar tadi, keputusan SPM 2018 akan diumumkan pada hari Khamis, 14 Mac 2019.

Menurut kenyataan tersebut, calon boleh mendapatkan keputusan peperiksaan mereka di sekolah masing-masing selepas jam 10 pagi.

Calon persendirian pula boleh mendapatkan keputusan melalui pos atau menerusi Jabatan Pendidikan Negeri tempat mereka mendaftar untuk menduduki peperiksaan SPM tempoh hari.

Semakan Laman Web & SMS
Untuk memudahkan urusan, calon juga boleh menyemak keputusan menerusi mySMS 15888 mulai 10 pagi 14 Mac hingga 20 Mac 2019.
Selain itu, anda juga boleh menyemak menerusi laman web Lembaga Peperiksaan di sppat.moe.gov.my/semakan.
Foto Kredit: NSTP, STR/Owee Ah Chun.
Selamat Berjaya!
Mesti nervous kan?
Apapun, selamat berjaya kami ucapkan kepada semua calon SPM 2018.


Kerajaan Beri Pakej Penjagaan Covid-19 Untuk Keluarga Malaysia B40 Secara Percuma

Datuk Seri Ismail Sabri Yaakob sebelum ini ada mengumumkan Pakej Penjagaan COVID-19 (PPC) yang akan diberi kepada keluarga B40 sebagai persediaan ke arah era endemik COVID-19.
Perdana menteri berkata bantuan PPC dengan peruntukan lebih RM471.6 juta berkenaan untuk meringankan beban kewangan perbelanjaan isi rumah B40 dan melatih diri norma baharu.

Baca juga: PM Perkenal Pas Keluarga Malaysia Untuk Perjalanan Tanpa Had, RM15 Untuk 4 Orang
KERAJAAN BERI PAKEJ PENJAGAAN COVID-19 SECARA PERCUMA
Kerajaan Malaysia menerusi Kementerian Kesihatan (KKM) sedang melaksanakan pengagihan bantuan Pakej Penjagaan COVID-19 (PPC) secara percuma kepada Keluarga Malaysia B40 di seluruh negara.

“Usaha ini antara lain bertujuan meringankan beban kewangan perbelanjaan isi rumah B40 dan melatih diri membudayakan norma baharu sekali gus membantu melindungi keluarga mereka daripada jangkitan virus COVID-19,” ucap YAB Perdana Menteri Malaysia, Dato’ Sri Ismail Sabri bin Yaakob ketika mengumumkan PPC ini pada 19 September 2021.

Menerusi pemberian PPC ini, setiap keluarga akan menerima empat unit kit ujian kendiri COVID-19, satu unit oximeter, satu unit termometer, 4 unit pelitup muka guna semula dan risalah panduan penggunaan bagi peralatan kesihatan berkenaan. Sebanyak 10,000 unit kotak PPC telah diedarkan bermula semalam.
Gambar di bawah merupakan proses pembungkusan semua peralatan kesihatan tersebut sebelum ianya diserahkan kepada Pos Malaysia untuk urusan penghantaran secara berfasa kepada 3.6 juta Keluarga Malaysia B40 di seluruh negara.

Pakej Penjagaan COVID-19 (PPC) ini mengandungi:

4 Unit Kit Ujian Kendiri COVID-19
4 Unit Pelitup Muka Guna Semula
1 Unit Oximeter
1 Unit Termometer

*Terdapat juga risalah panduan penggunaan bagi peralatan kesihatan di atas.
Sumber: Facebook Kementerian Kesihatan Malaysia


Kerajaan Komited Dalam Utamakan Budaya Kerja Berprestasi Tinggi- Program 100 Hari Aspirasi Keluarga Malaysia Mula Esok

Program 100 Hari Aspirasi Keluarga Malaysia (AKM) yang bakal berlangsung esok hingga 12 Disember ini mencerminkan komitmen kerajaan dalam mengutamakan budaya kerja berprestasi tinggi.
Program selama empat hari itu menyasarkan seramai 20,000 pengunjung fizikal dan 100,000 pengunjung secara dalam talian!

Jom tengok apa yang menarik mengenai program ini!

AKM juga menilai prestasi 100 Hari Aspirasi Keluarga Malaysia bagi setiap Ahli Jemaah Menteri

Pencapaian 100 Hari AKM itu, akan diumumkan oleh Perdana Menteri, Datuk Seri Ismail Sabri Yaakob pada Majlis Perasmian 100 Hari AKM di Pusat Konvensyen Kuala Lumpur (KLCC), di sini menurut Pengarah Eksekutif Unit Penyampaian Kemakmuran Bersama (SEPADU), Jabatan Perdana Menteri, Wan Azilawati Wan Mahmood.
Sebanyak 31 kementerian sudah menetapkan sasaran AKM masing-masing berdasarkan kepada enam teras. Antaranya:

Menstruktur semula ekonomi
Menjamin keselamatan
Ketenteraman negara
Meningkatkan kesejahteraan sosial

Terdapat juga teras lain yang merangkumi mempertingkatkan infrastruktur menyeluruh, memperkukuhkan penyatuan dalam acuan Keluarga Malaysia dan memperkasakan penyampaian perkhidmatan
Antara aktiviti yang sediakan dan sesuai untuk semua lapisan masyarakat

Terdapat pelbagai aktiviti untuk golongan belia turut disediakan seperti I’m Youth, Pertandingan E-Sukan dan Sukan Rakyat. Selain itu, pengujung juga boleh memanfaatkan masa mereka dengan aktiviti dibawah:

Karnival Kerjaya Keluarga Malaysia
Jom Masuk Institusi Pendidikan Tinggi (IPT)
Diskaun Saman Polis Diraja Malaysia (PDRM)
Jabatan Pengangkutan Jalan (JPJ).

Program ini juga akan menganjurkan aktiviti Padanan Perniagaan atau ‘Business Matching’, Pameran dan Jualan Usahawan serta Perkhidmatan Langsung Agensi Kerajaan.
Cabutan bertuah dan aktiviti kerohanian pun ada!
Memang banyak akviti yang ada. Selain cabutan bertuah, ada juga program kerohanian seperti Zikir Berkah Keluarga Malaysia, Quran Hour dan Malam Aspirasi Seni.

Tak cukup dengan itu, majlis diserikan lagi dengan persembahan kebudayaan! Wahh dah lama tak tengok persembahan kebudayaan kan?
Anda boleh menikmati semuanya di program ni. Ada persembahan Citra Malaysia, peragaan busana tradisi, bual bicara ikon usahawan dan persembahan teater. Terdapat juga pertunjukan keroncong, demonstrasi manik, persembahan ‘busking’, dikir barat.
Pengunjung boleh menyaksikan pameran Tesla!

Sepanjang empat hari program itu juga, pengunjung berpeluang menyaksikan pameran Tesla oleh Kementerian Alam Sekitar dan Air (KASA) di hadapan pentas mini.
Seminar Konservasi Harimau Malaya serta pameran ekosistem pekerjaan dan pameran kerja Angkatan Tentera Malaysia (ATM) juga ada disediakan. Memang habis-habisan lah kali ni.
Tak sabar nak pergi dan rasainya semua ini selepas lama kita berPKP.
Inilah masanya untuk kita bawa anak-anak yang tak pernah merasa pertunjukkan kebudayaan dan sebagainya untuk lihat sendiri kecantikan Malaysia!
Jumpa disana nanti guys!


Kerajaan Terus Gesa Pelajar Ceburi Bidang TVET. Jom Ambil Tahu Apa Itu TVET!

Sejak tercetusnya Revolusi Industri 4.0 (IR 4.0) pada pertengahan 2016 dengan membabitkan teknologi automasi, cabaran baru mula menembusi sektor perkhidmatan dan perindustrian negara. Perkara ini secara tidak langsung menuntut perubahan semua bidang untuk bertransformasi, supaya dapat terus kekal berdaya saing.
Menyedari perubahan ini bakal merubah landskap bidang pekerjaan di masa hadapan, kerajaan telah mula menggesa semua peringkat pengajian untuk memperkenalkan program pengajian TVET. Jom ketahui apa itu TVET dan apa peluang yang dijanjikan bidang ini di masa hadapan.

APA ITU TVET?

TVET merupakan singkatan bagi Pendidikan dan Latihan Teknikal dan Vokasional. TVET merupakan proses pendidikan dan latihan yang mempunyai hala tuju pekerjaan dengan penekanan utama terhadap amalan industri.

Ia bertujuan untuk menghasilkan tenaga kerja yang kompeten dalam bidang-bidang tertentu. Skop TVET perlu berdasarkan standard pekerjaan yang diiktiraf, dengan penekanan kepada komponen praktikal, kemahiran psikomotor dan pendedahan kepada latihan dalam industri.
Tahukah anda, pengajian kejuruteraan yang di universiti adalah berbeza dengan TVET? TVET lebih merangkumi pengetahuan dan kemahiran teknikal. Ia terbahagi kepada banyak peringkat pengajian. Antaranya ialah Sijil Kemahiran Malaysia (SKM tahap 1,2,3), Diploma Kemahiran, Diploma Politeknik dan Kolej Komuniti, Sijil Kolej Komuniti dan Ijazah Teknologi Kejuruteraan (B. Tech).
Manakala bidang kejuruteraan yang diajar di universiti (sains kejuruteraan) lebih menjurus ke arah pengetahuan teori dan akademik.
KENAPA TVET DIPERKENALKAN?

TVET diperkenalkan bagi memenuhi permintaan industri dan menyumbang kepada pertumbuhan ekonomi, selaras dengan globalisasi, ekonomi berasaskan pengetahuan, kemajuan teknologi dan mobiliti tenaga kerja global.
Bidang TVET mengupayakan pendekatan yang diterajui industri. Perkara ini amat penting untuk menyediakan modal insan berkemahiran yang diperlukan industri, terutama untuk menyokong peralihan sektor ekonomi ke arah aktiviti berasaskan pengetahuan, selari dengan aspirasi menjadi negara maju pada tahun 2020.
LEPASAN TVET TERIMA TAWARAN SEHINGGA RM30,000 SEBULAN!

Ramai sebenarnya yang tak tahu tahu bahawa lepasan TVET mampu menjana pendapatan lumayan dalam bidang yang mereka ceburi dan ada dalam kalangan mereka mampu meraih pendapatan sehingga RM30,000 sebulan!
Rata-rata pelajar lepasan TVET juga lebih mudah mendapat tawaran pekerjaan sama ada dari dalam atau luar negara. Contohnya, lepasan TVET Akademi Binaan Malaysia (ABM), Muhammad Faizal dari Kuala Terengganu. Faizal pernah memperoleh gaji RM27,000 sebulan ketika bekerja dengan syarikat minyak dan gas di Miri, Sarawak. Kini, dia bekerja sebagai jurukimpal syarikat minyak dan gas di Arab Saudi dengan gaji RM18,000 sebulan.
APA PELUANG PEKERJAAN YANG DIJANJIKAN TVET?

89% tahap kebolehpasaran kerja, 54,789 dari 61,510 graduan mendapat pekerjaan.
Anda pasti tertanya-tanya apakah jenis pekerjaan yang ditawarkan bidang TVET kan? Sebenarnya, TVET tak terhad kepada kemahiran seperti bidang kimpalan, perancah, elektrik, perpaipan gas, operasi kren dan operasi pelan yang popular dalam kalangan pelajar saja.
Ada banyak lagi bidang yang ditawarkan TVET. Antaranya kursus yang semakin mendapat permintaan masa kini ialah pelancongan, aeronautik, automotif, keselamatan siber, animasi, Diploma Teknologi Maklumat (Teknologi Digital) dalam trek Teknologi Permainan di Politeknik METrO Kuala Lumpur dan pengurusan peruncitan secara usahasama dengan IKEA di Politeknik METrO Kuala Lumpur
Kini, terdapat lebih kurang 1300 institusi TVET yang diuruskan oleh pihak kerajaan dan pihak swasta. Ia menawarkan pelbagai jenis kursus kemahiran yang selari dengan kehendak industri.
KERAJAAN TAMBAH PERUNTUKAN PERKASA PROGRAM TVET DI MALAYSIA.

“Kerajaan akan terus mempromosikan dan berkempen untuk memperluaskan TVET mulai tahun depan dan akan mendapatkan lebih banyak kursus yang diiktiraf oleh MQA dan ETAC”.- Dr Maszlee Malik
Kerajaan telah memperuntukkan RM5.9 billion bagi memperkasakan Program Pendidikan Teknikal dan Latihan Vokasional (TVET) supaya program ini menjadi pilihan utama generasi muda. Selain itu, kerajaan turut merangka dasar baru yang lebih relevan khusus untuk menghadapi cabaran Revolusi Perindustrian Ke-4 (Industri 4.0).
Sebenarnya banyak lagi yang boleh diterokai dalam bidang TVET ni, semoga usaha kerajaan memperkasakan bidang TVET dapat mewujudkan lebih banyak peluang pekerjaan dan melahirkan graduan yang lebih berdaya saing.
Kalau anda nak dapatkan maklumat lanjut tentang program TVET ni, anda boleh layari saja laman web rasmi Kementerian Pendidikan Malaysia. Di sini ada pelbagai maklumat yang korang boleh dapat tentang TVET serta sekolah dan institusi yang menawarkan program ini.


Kerajaan Umum Kebenaran Pengeluaran Simpanan KWSP RM10,000

Perdana Menteri Datuk Seri Ismail Sabri Yaakob hari ini telah mengumumkan satu berita gembira apabila bersetuju membenarkan pengeluaran khas Kumpulan Wang Simpanan Pekerja (KWSP) sebanyak RM10,000.
Jelasnya, keputusan yang sukar ini membabitkan simpanan hari tua rakyat dan pengeluaran khas ini adalah jalan tengah dalam mengimbangi antara keperluan mendesak hari ini dan simpanan masa hadapan.

Baca juga: Tidak Boleh Bergantung Tabung KWSP Setiap Kali Bencana
KERAJAAN UMUM KEBENARAN PENGELUARAN SIMPANAN KWSP RM10,000

Menurut laporan Harian Metro, kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion membabitkan 7.34 juta pencarum sejak pandemik Covid-19 melanda negara dua tahun lalu.

“Berdasarkan dapatan kajian dan penelitian secara menyeluruh dalam fasa pemulihan selepas pandemik ini, ada dalam kalangan Keluarga Malaysia yang masih terkesan dari segi ekonomi, hilang pendapatan dan sedang membina semula kehidupan,” jelasnya.

Kerajaan telah mendengar, mengkaji dan meneliti permintaan daripada semua pihak untuk mengeluarkan caruman KWSP. Justeru itu, pada hari ini kerajaan bersetuju membenarkan pengeluaran khas KWSP sebanyak RM10,000.
Penjelasan lanjut mengenai pengeluaran khas ini akan dibuat oleh Kementerian Kewangan dan KWSP. Walau bagaimanapun, beliau merayu kepada pencarum supaya mengekalkan simpanan kecuali dalam keadaan benar-benar mendesak.
“Saya berharap para pencarum membuat pertimbangan yang sewajarnya sebelum melakukan pengeluaran, demi masa depan,” uajrnya.
Sumber: Harian Metro


Hanya Kerana Berus Gigi, Bayi Kembar Ini Bergaduh. Sangat Comel!

Gelagat bayi memang sangat comel, apatah lagi ketika mereka bergaduh manja. Lihat bagaimana seorang menangis bila dapat berus gigi. Selang beberapa saat, seorang pula menangis bila dapat berus gigi itu pula. Sungguh comel!


Kerana Ditipu Scammer, Mangsa Hantar Santau-Scammer Terseksa & Mohon Maaf

‘Abang tolong jangan seksa saya, tiga hari saya muntah paku, saya pulangkan duit abang, saya merayu pada abang, saya tak tahan’.
Demikian rayuan seorang individu yang dikatakan peniaga ‘scammer’ terhadap seorang pembeli apabila dia mula terseksa dengan kiriman ‘santau’ terhadapnya.

Baca juga: “Saya Tulis Surat Kemudian Buang”- Ibu Kongsi Cara Luah Emosi Sewaktu Jaga Anak Kecil Selama 24 Jam
NIAT TIDAK MENGHALALKAN CARA, JAUHI AMALAN HARAM
Gambar: Tangkap layar sebuah perbualan yang tular di beberapa platform medial sosial – Kosmo.

Situasi itu dikongsikan menerusi tangkap layar perbualan antara dua individu terbabit di aplikasi WhatsApp, lapor portal Kosmo semalam.

Menurut individu yang dipercayai pembeli, dia berbuat demikian gara-gara bengang dengan peniaga berkenaan kerana menipu dalam urusan jual beli.
Katanya, duit yang dibayar ‘lesap’ dan barangan tersebut tidak dihantar kepadanya dalam tempoh yang dijanjikan sehingga sanggup membalas dengan cara halus seperti itu.
“Aku cakap aku buat, kau bayar semula duit aku sebelum aku hantar lagi (santau) pada kau, salah orang kau nak scam,” katanya.
Sekadar gambar hiasan: HarakahDaily.
Dalam pada itu, tangkap layar perbualan tersebut menjadi tular di Facebook dan Twitter sejak Isnin lalu dan pelbagai reaksi turut diberikan oleh orang ramai.
Rata-ratanya terkejut dengan tindakan berani si pembeli dan ada yang beranggapan perkara itu adalah salah kerana ia dilihat kejam.
“Niat tak menghalalkan cara, walaupun dia pulang semula duit, dosa syirik dengan Allah? Dosa kita santau orang?,” ciap Dahlia.
“Orang yang santau ini sebenarnya sama sahaja perangai dengan ‘scammer’, kejam,” ujar Ezal Daniel.
BERINGATLAH MESKIPUN MARAH, JANGAN SAMPAI DIRI MELAKUKAN DOSA BESAR
Sementara itu, laman sesawang Pejabat Mufti Wilayah Persekutuan telah mengeluarkan jawapan mengenai perihal di atas. Di mana, penggunaan khidmat sihir merupakan perbuatan yang haram.
Gambar: Kiriman soalan yang ditangkap layar dari Portal Pejabat Mufti Wilayah Persekutuan.
Menggunakan sihir atau khidmat sihir untuk memaksa penjual refund semula duit yang telah diambil adalah perbuatan yang haram. Apa alasan sekalipun tidak boleh menggunakan sihir untuk tujuan tersebut.
Gunakan ruang budi bicara dan perbincangan untuk menyelesaikan perkara tersebut. Kepada penjual, bersikap jujur dalam perniagaan yang dijalankan.
Jangan menzalimi atau mengambil hak orang lain dengan cara yang tidak betul. Semoga Allah memberikan kita kefahaman dan menjauhkan kita dari kesesatan. Wallahu’alam.
ABU HURAIRAH RA MERIWAYATKAN…
Sihir adalah perbuatan maksiat dan ia merupakan antara dosa besar yang disebutkan oleh Nabi SAW. Abu Hurairah RA meriwayatkan bahawa Nabi SAW bersabda:
اجْتَنِبُوا السَّبْعَ المُوبِقَاتِ قَالُوا: يَا رَسُولَ اللَّهِ وَمَا هُنَّ؟ قَالَ: الشِّرْكُ بِاللَّهِ وَالسِّحْرُ وَقَتْلُ النَّفْسِ الَّتِي حَرَّمَ اللَّهُ إِلَّا بِالحَقِّ وَأَكْلُ الرِّبَا وَأَكْلُ مَالِ اليَتِيمِ وَالتَّوَلِّي يَوْمَ الزَّحْفِ وَقَذْفُ المُحْصَنَاتِ المُؤْمِنَاتِ الغَافِلَاتِ
Maksudnya :
“Jauhilah tujuh perkara yang boleh membinasakan (dosa besar).
Para sahabat bertanya : Apakah tujuh perkara tersebut wahai Rasulullah?
Nabi SAW bersabda : Menyekutukan Allah, sihir, membunuh orang yang Allah haramkan darahnya melainkan dengan cara yang benar, makan riba, makan harta anak yatim, berpaling pada hari peperangan dan menuduh wanita beriman yang terpelihara kehormatannya dan tidak terlintas untuk melakukan kejahatan.” [1]
Berdasarkan hadis di atas, Imam al-Nawawi (m. 676 H) menjelaskan bahawa perbuatan sihir adalah haram dan para ulama bersepakat ia adalah dosa besar. Bahkan beliau menjelaskan sihir juga adalah maksiat terbesar [2].
SEORANG TOKOH BESAR DALAM MAZHAB SHAFIE MENYATAKAN…
Sheikh Zakariya al-Ansari (m.926 H), seorang tokoh besar dalam mazhab Syafie menyatakan perbuatan sihir adalah haram. Jika dia beriktikad bahawa perbuatan sihir adalah harus, maka jelas dia telah kufur.
Jika dia sengaja belajar, mengajar dan melakukan sihir, maka perbuatannya itu adalah perbuatan yang dianggap dosa. Beliau menjelaskan lagi, setiap perkara berkaitan sihir adalah dosa kerana boleh mendatangkan fitnah dan mendatangkan kemudaratan kepada orang lain [3].
SEBAHAGIAN PARA ULAMA MENYATAKAN…
Tambahan lagi, sebahagian para ulama menyatakan bahawa jika sihir tersebut boleh membawa mudarat sehingga membunuh orang lain, orang yang melakukan sihir boleh dikenakan hukum kisas. Perkara ini dinukilkan oleh Ibn Hajar al-Asqalani (m. 852 H) di dalam Fath al-Bari [4].
Ini adalah petunjuk bahawa perbuatan sihir bukan perbuatan yang boleh dipandang enteng akan tetapi ia adalah perbuatan dosa yang boleh memberi mudarat kepada orang lain walaupun dengan apa alasan sekalipun.
Justeru apa sahaja perkara yang berkaitan dengan sihir, ia diharamkan. Hal ini berdasarkan kaedah:
ما أدى إلى الحرام فهو حرام
“Apa sahaja perkara yang membawa kepada perkara haram, maka ia adalah haram.”
Termasuk dalam kaedah ini, adalah meminta bantuan dukun, bomoh dan sebagainya untuk mencapai apa yang dia mahu. Rasululllah SAW memberikan peringatan terhadap orang yang pergi meminta bantuan tukang sihir, dukun, bomoh atau yang seumpama dengannya.
SEBAHAGIAN ISTERI NABI SAW MERIWAYATKAN…
Sebahagian isteri Nabi SAW meriwayatkan bahawa Nabi SAW bersabda:
مَنْ أَتَى عَرَّافًا فَسَأَلَهُ عَنْ شَيْءٍ، لَمْ تُقْبَلْ لَهُ صَلَاةٌ أَرْبَعِينَ لَيْلَةً
Maksudnya: “Sesiapa yang pergi berjumpa tukang ramal (dukun), lalu dia bertanya kepada dukun tersebut tentang sesuatu, maka solatnya tidak akan diterima selama empat puluh malam.” [5]
RIWAYAT HADIS LAIN ADA MENYEBUT…
Dalam riwayat hadis yang lain menyebut:
مَنْ أَتَى كَاهِنًا، أَوْ عَرَّافًا، فَصَدَّقَهُ بِمَا يَقُولُ، فَقَدْ كَفَرَ بِمَا أُنْزِلَ عَلَى مُحَمَّدٍ
Maksudnya: “Sesiapa yang pergi bertemu dukun atau tukang ramal, kemudian dia mempercayai apa yang dukun atau tukang ramal sebut, sesungguhnya dia telah ingkar (kufur) terhadap apa yang diturunkan kepada Muhammad.” [6]
Sekadar peringatan berserta nasihat buat pembaca, meskipun dalam keadaan teramat marah beringatlah jangan sampai menggunakan sihir yang merupakan perbuatan haram dalam Islam. Benar, niat itu tidak menghalalkan cara.
Sumber: Kosmo / Pejabat Mufti Wilayah Persekutuan


Kerana Pembawakan Bayi, Wajah Berubah Ketika Hamil Tapi Suami Tetap Puji Setiap Hari

Setiap ibu mengandung pasti melalui pelbagai kenangan pahit dan manis yang menjadikan proses itu lebih bermakna selepas melihat kehadiran cahaya mata tercinta. Antara pengalaman yang sering dikongsi ialah tidak boleh menghidu bau makanan, mual jika menaiki kereta dan ada juga yang mengalami perubahan pada wajah.
Situasi ini sama seperti perkongsian seorang wanita di media sosialnya apabila mengalami perubahan ‘pelik’ pada wajah ketika hamil anak kedua.

Baca juga: ‘Macam Patung Anak Beruang!’- Ibu Terkejut Lahirkan Bayi Seberat 6kg
KERANA PEMBAWAKAN BAYI, WAJAH BERUBAH KETIKA HAMIL
Menurut Nur Ain, dia percaya bahawa pembawakan bayi itu benar kerana wajahnya berubah menjadi tua dan berkedut pada usia kandungan sembilan bulan. Tambahnya lagi, dia menunggu selama lapan tahun untuk mendapatkan cahaya mata kedua. Walau bagaimanapun, ia tetap momen gembira kerana ramai orang sekeliling caring terhadap dirinya.

Nak simpan dekt sini untuk anak cucu. Pembawakan baby is real guys. Gambar yang muka macam nenek tuu muka preggy 9 bulan,otw nak bersalin. Muka sebelah tu muka hari ini selepas 4 bulan bersalin, naik turun pakar kulit. Doakan saya kuat,sebenarnya sejak pregnant malu sangat orang ajak bergambar.

Tambahnya lagi, ada juga segelintir orang luar yang menghina dirinya dan tidak mahu mengandung kerana takut perkara sama terjadi terhadap dirinya. Dia juga menjelaskan suami tercintanya tidak lekang-lekang memuji dirinya setiap hari dan sering memberi semangat untuk melalui liku-liku kehidupan.
8 tahun jarak nak dapat no 2 ni,sekali pregnant ambik ko muka,tapi tak semua org dapat pengalaman macam ini. Paling best dekat mana-mana rasa orang care sangat sebab kesian. Tapi ada juga mulut-mulut tak best, cakap muka aku kena sumpahan la, muka aku excident la. Ada yang sampai tak nak mengandung takut jadi macam aku.

Semoga kulit aku kembali kepangkal jalan. Terima kasih Zakie Ramly tak jemu puji isteri dia cantik,sikit pun tak pernah nk cakap apa-apa yang bukan-bukan. Selalu bagi semangat.

Setelah empat bulan bersalin, wajah Ain kelihatan semakin pulih dan dia juga memuat naik foto anak keduanya dengan kapsyen gurauan menyatakan anak kecilnya mengambil seri ibunya.
“Saya lah yang ambil seri mama saya tu. Saya dah genap 4 bulan. Alhamdulillah,” tulisnya

Sumber: Facebook Cik Nur Ain


Kerana Rindukan Isteri, Suami Sanggup Dayung Bot Dari Phuket Ke India Sejauh 2,500KM!

Suami warga Vietnam cuba mendayung melalui Teluk Benggala dari Phuket ke India menaiki bot getah untuk melihat isterinya yang tidak pernah dilihatnya sejak dua tahun kerana wabak Covid-19.
Anggota-anggota Marin Thai menemui Ho Huang Hung, 37 tahun semalam sekitar 80 kilometer dari pantai Andaman selepas dia berada di laut selama 18 hari.

Baca juga: Tular Tunjuk Jari Tengah Di Traffic Light, Ini Perangai Sebenar Im Kamaluddin
KERANA RINDUKAN ISTERI, SUAMI SANGGUP DAYUNG BOT DARI PHUKET KE INDIA

Memetik laporan The Thaiger, Hung bersedia untuk mendayung sehingga ke India merentasi Laut Andaman dan melalui Teluk Bengal, perjalanan sekitar 2,500 kilometer. Selepas 18 hari, Hung hanya mampu mendayung 80 kilometer dari pantai. Pada kadar itu, Hung akan mengambil masa kira-kira 625 hari untuk sampai ke pantai India.

Dengan 10 pek mi, tangki air dan beberapa bagasi, Hung mempunyai bekalan yang mencukupi untuk bertahan lebih lama, tetapi pastinya tidak untuk 625 hari lagi.

Pegawai tentera laut di Kepulauan Similan menerima mesej daripada seorang nelayan pada pukul 12.50 malam (waktu tempatan) setelah melihat seorang lelaki berada di atas bot berwarna kuning dan biru sepanjang kira-kira 2.5 meter.
Mereka menyelamatkannya lalu membawanya ke Taman Negara Kepulauan Similan. Hung mengambil penerbangan dari Saigon ke Bangkok pada 2 Mac lalu dengan harapan untuk mengambil penerbangan sambungan ke Mumbai, tempat isterinya tinggal.
Hung menyedari dia tidak boleh memasuki India tanpa visa jadi dia menaiki bas ke Phuket lalu mencari bot dan memulakan perjalanannya sekitar 5 Mac lalu.

Dibutakan oleh cinta, Hung tidak menyedari rancangannya akan cepat membawa kepada kematiannya, sekiranya perjalanannya tidak dipintas oleh tentera laut.
Sumber: The Thaiger


Kerana Sedekah, Anak Ini Dapat Pergi Ke Sekolah. Apa Sumbangan Kita?

Benar, wang ringgit tidak dapat memberi kita kebahagiaan yang berpanjangan. Hidup biar untuk memberi, itulah kebahagiaan abadi.


Kerap Keluar Masuk Tandas, Ketahui 4 Perkara Anda Tak Tahu Ketika Anak Kena Diarrhea

“Dari tadi dah 3-4 kali ibu tengok Fayyadh keluar masuk tandas, kenapa?”
Lepas je sarapan, terus anak anda keluar masuk tandas tak henti-henti sampai tak pergi sekolah… Berulang sampai 3-4 kali pulak pagi tu. Sebagai ibu mesti kita risau kan? Bila ditanya ada makan sembarangan atau tidak, katanya makan biasa-biasa saja semalam, makanan yang ibu masak dan beli di kantin sekolah. Hairan betul… Apa masalah anak anda sebenarnya?

Haa, ada kemungkinan anak anda mengalami diarrhea! Jangan tak tahu, terdapat banyak sebab yang boleh menyebabkan berlakunya diarrhea termasuklah jangkitan virus, bakteria serta parasit. Ia boleh berlaku selepas makan atau minum benda tercemar.
Gejala berbeza

Ketika mengalami diarrhea, terdapat gejala berbeza bergantung kepada jenis bakteria, virus atau parasit. Secara amnya, diarrhea hadir dalam semua kes dan gejala lain antaranya demam, mual, muntah, kembung dan kekejangan abdomen.

Sekarang, anda boleh nampak yang diarrhea satu penyakit serius lebih-lebih lagi dalam kalangan kanak-kanak. Jangan dibiarkan, takut nanti melarat pula. Cuba baca 4 perkara yang anda tak tahu berlaku pada anak ketika mereka mengalami diarrhea ni. Risau kita dibuatnya…

1. Hadirnya toksin, virus dan bakteria berbahaya

Apabila dijangkiti diarrhea, toksin, virus dan bakteria berbahaya akan masuk ke dalam badan. Bagaimana? Mungkin disebabkan oleh tangan yang kotor, makanan atau minuman tercemar dan jangkitan dari haiwan peliharaan. Mungkin juga disebabkan anak anda ada tersentuh najis dari seseorang yang telah dijangkiti (contohnya terpegang lampin kotor).

Selepas itu, anak anda menyentuh mulutnya dengan tangan yang sudah dijangkiti, mudah sekali kuman merebak ke dalam badan. Jangan dilengahkan dan cuba dapatkan ubat anti-diarrhea yang boleh menyekat dan menyahaktifkan bakteria, toksin dan virus seterusnya membuang kesemua itu dari dalam badan melalui najis.
2. Kerosakan pada dinding usus

Bakteria, toksin dan virus yang merebak ke dalam badan akan menyerang dinding usus anak anda seterusnya merosakkannya. Dinding usus rosak bermaksud kerosakan villios dan crypt yang membantu dalam penyerapan. Apabila dinding usus rosak, terdapat penurunan dalam penyerapan nutrien.

Biarpun dinding usus rosak mampu pulih sendiri dalam masa 2 minggu, ubat diarrhea seperti diosmectite boleh memberikan lapisan pelindung kepada dinding usus dari keradangan bagi membolehkan ia pulih lebih cepat. Fungsi mucoproteksi dapat membantu mengembalikan penyerapan nutrien seperti sedia kala semasa diarrhea.
3. Berlaku dehidrasi dalam badan

Selain kurang nutrien, air dalam badan mungkin juga akan berkurangan disebabkan oleh diarrhea sehingga boleh menyebabkan dehidrasi kritikal dalam badan.
Apabila dehidrasi terjadi, mereka akan merasa dahaga sepanjang hari dan gelisah kerana kurang air dalam badan. Selain itu, mata dan mulut mereka akan kering dan kurang buang air kecil. Hal ini akan menyebabkan mereka lemah, jika dibiarkan dan menjadi semakin teruk, ia boleh mengancam nyawa!

Jika nampak anak anda mulai lemah, beri dia rehat secukupnya dan minum air secara kerap bagi membantu mengelakkan dehidrasi dalam badan. Beri anak anda minum air yang dimasak (direbus, ditapis atau air yang dimeteraikan secara komersial) adalah lebih baik!
4. Sakit di bahagian abdomen perut

Diarrhea kadang-kala disertai dengan sakit perut. Ianya terjadi disebabkan oleh pelbagai faktor. Antaranya ketakcernaan, keradangan akibat virus, bakteria, jangkitan parasit, alahan makanan, intoleransi laktosa atau penyakit usus.
Sakit perut biasanya boleh berlaku selama dua ke tiga hari. Tetapi, jika gejala ini berlarutan lebih seminggu ditambah dengan loya, muntah dan demam ia mungkin simptom penyakit atau gangguan usus. Anda dinasihatkan untuk dapatkan rawatan daripada doktor secepat mungkin.
Nak sembuh dari diarrhea lebih cepat? Dapatkan SMECTA yang selamat dan sesuai untuk kanak-kanak!

Dengan SMECTA, anak anda akan sembuh lebih cepat kerana SMECTA merawat diarrhea dan mengembalikan penyerapan nutrien yang sihat.  SMECTA membuang toksin dari dalam badan dan memberikan lapisan perlindungan pada dinding usus, mucoproteksi. Wah!
SMECTA juga selamat untuk diberikan kepada anak anda kerana diperbuat daripada bahan semulajadi, diosmectite yang dipilih secara khusus dan telah diuji secara klinikal malah dipercayai mampu merawat dan mengurus kembali diarrhea akut dan kronik.
Ia terbukti sesuai untuk kanak-kanak dan bayi seawal usia 1 bulan hingga ke usia dewasa. Memang memudahkan ibu bapa yang nak bercuti dengan anak-anak.

Amalkan SMECTA 3 hari berturut-turut mengikut dos yang ditetapkan berdasarkan umur.
Caranya mudah, campurkannya dalam 50ml air atau susu. Selain itu, ia boleh dicampurkan dalam makanan separuh cecair seperti sup, makanan rebus, sayur-sayuran atau makanan bayi.
Dapatkan segera atau untuk maklumat lanjut, layari laman web SMECTA. Semoga cepat sembuh!
“KKLIU 2562/2017
Ini adalah iklan produk ubat-ubatan
This is a medicine product advertisement”


Kerap Rasa Kebas Lepas Bangun Tidur? Mungkin Petanda 5 Masalah Kesihatan Ini

Sesekali mempunyai rasa kebas atau kesemutan selepas bangun tidur adalah normal kerana salah satu tubuh badan tertindih. Ini disebabkan peredaran darah yang tidak lancar kerana tekanan pada saraf.
Namun melalui perkongsian kesihatan dari Doktor Zubaidi Haji Ahmad, sekiranya seseorang itu sering berasa kebas selepas bangun dari tidur, ia mungkin petanda kepada beberapa masalah kesihatan seperti di bawah. Jom baca!

Baca juga: Minyak Bawang Putih Boleh Bantu Normalkan Degupan Jantung, Ini caranya
KEKERAPAN RASA KEBAS LEPAS BANGUN TIDUR MUNGKIN IA PETANDA…

RASA KEBAS LEPAS BANGUN TIDUR? MUNGKIN PETANDA UNTUK 5 MASALAH KESIHATAN INI

Rasa kebas atau kesemutan ketika bangun tidur, biasanya berlaku ketika salah satu bahagian tubuh tertindih ketika tidur. Ini disebabkan peredaran darah yang tidak lancar kerana tekanan pada saraf.
Tapi dalam kes tertentu, kebas ketika bangun tidur juga boleh menjadi tanda penyakit yang tidak boleh diabaikan. Kebas yang hanya terjadi sesekali adalah perkara biasa dan tidak perlu dibimbangkan.
MUNGKIN PETANDA 5 MASALAH KESIHATAN TERSEBUT
Bagaimanapun keadaan itu boleh membimbangkan jika ia kerap terjadi dan boleh menjadi petanda beberapa penyakit termasuklah;
1. CARPAL TUNNEL SYNDROME
Sekadar gambar hiasan: Google.
Penyakit ini disebabkan oleh tekanan pada saraf utama di bahagian depan pergelangan tangan. Selain kerap kebas ketika bangun tidur, gejala lain penyakit ini adalah cengkaman tangan jadi kurang kuat dan mudah lenguh.
2. SPONDYLOSIS SERVIKS LEHER
Penyakit ini disebabkan cengkaman tulang belakang pada bahagian leher. Biasanya, masalah kesihatan ini sering terjadi dalam kalangan orang tua.
 Selain kesemutan, tanda-tanda lain spondylosis serviks leher adalah tengkuk menjadi kaku selain kaki hilang sensasi.
3. NEUROPATI PERIFER
Sekadar gambar hiasan: Google.
Ia adalah sejenis penyakit yang disebabkan kerosakan pada sistem saraf. Saraf ini bertugas menerima dan mengirim signal di antara sistem saraf utama dan tubuh.
Gejala neuropati perifer yang biasa adalah sering mengalami kesemutan terutamanya ketika bangun pada waktu pagi, tubuh berasa sakit ketika bangun dan telinga berdengung.
4. DIABETES
Diabetes adalah penyakit kronik yang menyebabkan gula dalam darah tinggi. Keadaan ini terjadi ketika tubuh tidak efektif memberi respons terhadap insulin.
Salah satu gejala penyakit itu adalah kebas, tubuh berasa sengal selain kehilangan deria rasa dan sentuhan pada kaki.
5. KEKURANGAN VITAMIN B12
Vitamin B12 berguna untuk memastikan otak dan saraf berfungsi dengan baik. Kekurangan vitamin B12 boleh disebabkan masalah kesihatan seperti gastrik dan penyakit autoimun.
Gejala kekurangan vitamin B12 antara lain anggota badan kebas, sakit sendi dan otot serta nafsu makan menurun.
Sumber: Facebook Dr Zubaidi Hj Ahmad